27/11/2021 05:55 PM\nپاراستنی تەندروستیی سیستمی بەرگری یەکێک لە گرنگترین هۆکارەکانە بۆ رێگری کرد لە تووشبوون بە نەخۆشی، بابەتێکی زۆر بنەمایی کە زۆر جار لەلایەن پسپۆڕانی تەندروستییەوە دێتە بەر باس و ئێستاش چەند خووی باو دەخەینە روو کە دژی سیستمی بەرگرین و لاوازی دەکەن.\nبەڕادەی پێویست ناخەون: کاتێک دەخەون بەشێک لە سیستمی بەرگری بەهێز دەبێت و فێر دەبێت چۆناوچۆن هێرش بکاتەو سەر بەکتریا، ڤایرۆس و میکرۆبەکانی دیکە. ئەگەر بەڕادەی پێویست ناخەون، جەستە دەرفەتی بەرەنگاربوونەوە لەگەڵ نەخۆشییەکانی نامێنێت.\nدانیشتنی زۆر: کەمبوونی وەرزش و چالاکیی جەستەیی نەخۆشییەکان درێژ دەکاتەوە. هەوکردنەکانی سیستمی هەناسەدانی بە بڕی ٤٢٪ لەو کەسانەدا کەوا کەمتر لە جارێک لە هەفتەدا وەرزش دەکەن درێژ دەبێتەوە بەڵام ئەم بابەتە بۆ ئەو کەسانەی لە ماوەی هەفتەدا چەند جا وەرزش دەکەن، تەواو جیاوازە و نەخۆشییەکان خێراتر چاک دەبنەوە.\nهەست بە تەنهایی دەکەن: تەنهایی دەبێتە هۆی ئەوەی جەستە بەردەوام لە حاڵەتی بەرەنگاربوونەوەدا بێت. ئەو کەسانەی هەست بە تەنهایی دکەەنهۆرمۆنی نوراپی نفرین لەواندا زۆرترە کە لە سەردەم قەیراندا، بەرهەمهێنانی خڕۆکەی زیاد دەکات. رێژەی بەرهەمهاتنی ئەم خڕۆکەیە لە جەستەی کەسانی تەنهادا زیاترە و ئەمەش سیستمی بەرگری لاواز و ماندوو دەکات.\nبەردەوام سترێستان هەیە: زەخت و سترێسی دەروونی هۆکاری سەرەکیی دابەزینی کارکردی ئەرێنی سیستمی بەرگرییە و هۆکارە بۆ تووشبوون بە نەخۆشی. سترێس زیاترین کاریگەریی نەرێنی لەسەر سیستمی بەرگری هەیە و وا دەکات هەڵاماتێکی سادە ببێت بە نەخۆشییەکی قورس.


له بۆشایی درامای كوردی ته‌له‌ڤزیۆنه‌كانی كوردستان پڕ درامای توركی بوون\n:: PM:05:28:23/06/2020 \nتا ئێسته به‌شێكی زۆر له كه‌ناڵه ته‌له‌ڤزیۆنییه‌كانی هه‌رێمی كوردستانڤ، له په‌خشكردنی درامای توركی به‌رده‌وامن كه به‌گوێره‌ی رای توێژه‌ران ئه‌و دراما توركییانه كاریگه‌ری نه‌رێنییان له‌سه‌ر كۆمه‌ڵگه‌ی كوردی هه‌یه و هۆكارێكن بۆ دروستبوونی سه‌تان كێشه‌ی كۆمه‌ڵایه‌تی.\nبه‌شێك له توێژه‌رانی كۆمه‌ڵایه‌تی پێیان وایه ئه‌و دراما توركییانه له‌گه‌ڵ كولتووری كورده‌واری یه‌ك ناگرنه‌وه، نامۆن به نه‌ریته كۆمه‌ڵایه‌تییه‌كان و په‌روه‌رده‌ی خه‌ڵكی كوردستان.\nنیگا عوسمان ده‌رچووی زانكۆیه بۆ "وشه" گوتی، دراما چ توركی بن یا هی نه‌ته‌وه‌یه‌كی تر بن كاریگه‌رییان هه‌یه له‌سه‌ر كۆمه‌ڵگای كوردی، چونكه هه‌ر كۆمه‌ڵگه‌یه‌ك و كولتوور په‌روه‌رده‌ی تایبه‌ت به‌خۆی هه‌یه.\nده‌رهێنه‌رانی كورد هه‌وڵ بده‌ن درامای كوردی به‌رهه‌م بێنن و به جۆرێك خه‌ڵك له دراما توركییه‌كان دوور بخه‌نه‌وه\nئه‌و پێی وایه ئاساییه ئه‌گه‌ر شێوازی ئه‌و كه‌ناڵانه‌ی له‌سه‌ر په‌خشكردنی درامای توركی راهاتوون بگۆڕێت و به‌رنامه‌ی به سوودی بیانی په‌خش بكه‌ن كه كاریگه‌رییان له‌سه‌ر په‌روه‌رده‌ی تاك هه‌بێت، یا ده‌كرێ درامای كوردی به‌رهه‌م بهێنرێ كێشه‌كانی كۆمه‌ڵگا باس بكات.\nله به‌رانبه‌ر زۆربوونی دراما توركییه‌كان، ره‌خنه‌یش له ده‌رهێنه‌رانی كورد ده‌گیرێ كه نه‌یانتوانیوه به‌پێی پێویست درامای كوردی به‌رهه‌م بهێنن. شووشه كامووسی شاعیر بۆ "وشه" گوتی، هه‌موو درامایه‌كی بیانی كاریگه‌ری هه‌یه، به تایبه‌ت له لایه‌نه نه‌رێنییه‌كه‌یه‌وه، چونكه هێشتا هونه‌رمه‌ندانی دراما كوردییه‌كان نه‌یانتوانیوه چێژی بینه‌ری كورد تێر بكه‌ن.\nئه‌و هه‌مان داواكاری هه‌یه كه ده‌رهێنه‌رانی كورد هه‌وڵ بده‌ن درامای كوردی به‌رهه‌م بێنن و به جۆرێك خه‌ڵك له دراما توركییه‌كان دوور بخه‌نه‌وه.\nلای خۆیه‌وه ئاواز شێرزاد توێژه‌ری كۆمه‌ڵایه‌تی بۆ "وشه" گوتی، دراما توركییه‌كان كاریگه‌رییه‌كی زۆریان هه‌یه له‌سه‌ر تێكدانی خێزانی كورد و هه‌وڵدان بۆ تێكدانی كولتووری كورده‌واری.\nروونی كرده‌وه كه كاریگه‌رییه نه‌رێنییه‌كه ئه‌وه‌یه ئه‌كته‌رانی ناو ئه‌و دراما توركییانه زۆر به ناشازی رۆڵ ده‌بینن كه له ژیانی ئاسایی خۆیشیان وانین. بۆیه ئه‌وه راسته‌وخۆ تێكدانی تاكی كۆمه‌ڵگه‌یه.\nوه‌ك ڕه‌خنه‌یشی له میدیاكان گرت كه به‌بێ هیچ چاودێرییه‌ك ئه‌و درامایانه په‌خش ده‌كه‌ن و وه‌زاره‌تی رۆشنبیریش هیچ هه‌ڵوێستێكی له‌سه‌ر نییه.


نرخی نەوت لەبازاڕەكانی جیهان بەراورد بە ڕۆژانی ڕابردوو جێگرە.\nئاژانسەكانی جیهان بڵاویانكردەوە، نرخی نەوت بۆ ئەمڕۆ دوو شەممە، 27-12-2021، بەشێوەیەك بووە كە نرخی نەوتی برێنت بە 76 دۆلار و 38 سەنت لە بازاڕەكانی جیهان مامەڵەی پێوەكراوە.\nهاوكات نرخی بەرمیلێك نەوتی خاوی ئەمریكیش بە 73 دۆلار و 22 سەنت مامەڵەی پێوەكراوە.\nپاشماوەی دایناسۆرێکی 66 ملیۆن ساڵە دۆزرایەوە\nخەڵك- بەهۆی دروستبوونی شەڕ لەنزیك فرۆشگایەكی چەك لە ویلایەتی لویزیانا سێ كەس كوژران و چەند كەسێكی دیكەش بریندار بوون. (زیاتر…)\nخەڵك وەزیری دەرەوەی ئەمریكا ڕایگەیاند، زاڵمای خەلیلزاد نێردەی تایبەتی ئەمریكا بۆ كاروباری ئەفغانستان دەستی لەكاركێشایەوە. (زیاتر…)\n25 مارس 2021 8.39 am\n19 کانونی دووهەم 2021 8.45 pm\nخەڵك- بەشی هەواڵ چاوەڕوان دەكرێت، نانسی بیلۆسی سەرۆكی ئەنجومەنی نوێنەرانی ئەمریكا، لیستی تۆمەتەكانی دۆناڵد ترەمپ…


ڕاپەڕینی سوتەمەنی.. دەستەبژێری سیاسی لەئێران دابەش دەكات\n20/11/2019 812 جار خوێندراوه‌ته‌وه\nبەو ناونیشانەی سەرەوە، گۆڤاری (نیزافیسیمایا غازیتا)، راپۆرتێكی بڵاوكردووەتەوە، تێیدا پێشبینی ئەوە دەكرێت رێكاری سەركوت كردن دژی خۆپیشاندەرانی ئێران بگێرێتە بەر .\nبەپێی راپۆرتەكە ناڕەزایەتییەكانی ئێران لە ئابوورییەوە گۆڕاوە بۆ سیاسی، لەگەڵ جێبەجێكردنی بڕیاری حكومەتدا بۆ بەرزكردنەوەی نرخی بەنزین، خۆپیشاندەرەكان دروشمیان دژی دەستەبژێری دەسەڵاتدار بەرزكردەوە، لە پشووی كۆتایی هەفتەشدا باس لەوە دەكرێت خۆپیشاندانەكان كوژراوی لێكەوتووەتەوە.\nوەزیری نەوتی ئێران بیجان نامدار زەنگەنە روونیكردووەتەوە مەبەست لە رێكارەكان كەمكردنەوەی گەشەی بەكارهێنان و زیاد كردنی هەناردەكردنە، هەروەها ئاژانسی مێهری ئێرانی بڵاویكردووەتەوە، كە رابەری شۆرشی ئیسلامی پشتیوانی بیرۆكەی زیادكردنی نرخەكان دەكات، لەگەڵ ئەوەشی دانی بەوەدا ناوە، كە ئەو لەو بوارەدا شارەزا نییە.\nكەچی دەسەڵاتدارانی تاران میدیاكانیان تۆمەتبار كرد بەوەی زیادەرۆیی دەكەن لەبڵاوكردنەوەی قەبارەی خۆپیشاندانەكان، بەهۆی ئەمەشەوە، لە كۆتایی هەفتەدا كۆماری ئیسلامی هێڵەكانی ئینتەرنێتی لەو وڵاتەدا بڕی.\nدیارە شتێكی قورسە ئەگەر بێت و تێبینی ئەوە نەكرێت، كە دەستەبژێری ئێرانی ترسیان نەبێت لە پەرەسەندنی دۆخەكە، بەتایبەتی لەو ناوچانەی گرژی و ئالۆزییان لێكەوتووەتەوە.\nلەسەر داوای تارانیش دەسەڵاتدارانی عێراق كۆت و بەندیان لەسەر دوو رێڕەوی زەمینی نێوان هەردوو وڵات دانا، كە داواكاری گشتی ئێران محەمەد جەعفەری مونتەزیری لەم بارەیەوە وتی: بەبێ گۆمان خۆپیشاندەران پشتیوانی دەرەكییان هەیە، ئەمەش وا دەكات رێكاری سەركوت كردن بەكاربهێنن.\nدەبێت ئەوەش لە بیر نەكرێت، كە هەڵكشانی دۆخی ئێستا دەبێتە هۆی دروستبوونی كارتێكی نوێ لە ململانێی نێوان پارێزگاران و چاكسازی خوازەكاندا لە نێو نێوەندی دەستەبژێری سیاسی ئێراندا.\nوتەكانی خامنەیی بە روونی ئەمەی تێدا دەبینرێت، خامنەیی بەوەی سەرۆكی سەربازگەی پارێزگارانە، تەنیا بەوەوە نەوەستاوە، كە بەرپرسیاری رێكارەكان لە ئەستۆ ناگرێ، بەڵكو ئاماژەی بۆ ئەوەش كردوە لەم بوارەدا شارەزا نییە و هەوڵی ئەوەی داوە كێشەكە بخاتە ئەستۆی حكومەت.\nلەم بارەیەوە دەڵێت: دەبێت ئیدارەی وڵات بەسەرۆكایەتی رۆحانی ڕاڕاییەكانی خەڵك لەبارەی بەرزكردنەوەی نرخی بەنزین بڕەوێنێتەوە. ئەمەش مانای ئەوەیە ئەگەر بێت و هەڵكشانەكە بگاتە ئاستی توندو تیژی، ئەوا بیگومان یەكیك لەرەگەزەكان بریتیە لە فشار خستنە سەر رۆحانی، كە لە ئێراندا هەڵمەتی لە دژ بەرپا دەكرێت؛ بەهۆی ئەوەی نیازی هەیە درێژە بەدانوستانەكان بدات لە بارەی مامەڵەی ئەتۆمیەوە. بەم مانایە، چاوەڕوانیی و كاردانەوەی هەلۆكان درێژە ناكێشێ.


پاوەربانکی ئەنکەر - ١٣٠٠٠ میلی ئەمپێر کاتژمێر - شەحنکردنەوەی خێرا - PowerCore - وێبسایتی شتومەک\nHomeپێداویستییەکانی مۆبایل و تابلێتپاوەربانکپاوەربانکی ئەنکەر – ١٣٠٠٠ میلی ئەمپێر کاتژمێر – شەحنکردنەوەی خێرا – PowerCore\nئەوەندە توانای هەیە کە بەشی چەند ڕۆژ بکات. نزیکەی ٥ جار iPhone 6s شەحن دەکاتەوە، ٣.٥ جار Galaxy S6 شەحن دەکاتەوە و جارێک iPad Air 2 شەحن دەکاتەوە.\nخێرایی بەرزی شەحنکردنەوە\nتایبەتمەندی PowerIQ دڵنیایی دەدات لە شەحنکردنەوەی زۆر خێرای زیرەک بۆ هەموو ئامێرەکانت. هەروەها تایبەتمەندی VoltageBoost ناهێڵێت بەرگریی کێبڵەکە خێرایی شەحنکردنەوەکە خاوبکاتەوە.\nسیستمی فرەپاراستنی سەلامەتیی\nپاراستن لە ڤۆڵتیەی بەرز، ڕێگریکردن لە شۆرتی کارەبای و خانە ئاستبەرزەکانی LG بۆ باترییەکەی بەکارهاتووە هەموو ئەمانە بۆ پاراستنی خۆت و ئامێرەکانت.\nگرتنی ئامێرەکە ئاسان دەکات و دەیپارێزێت لە پیسبوون و جێ پەنجە.\nگرەتنی کۆمپانیای ئەنکەر\nکۆمپانیاکە بڕوای بە بەرهەمەکانی خۆیەتی. لەبەرئەوەیە گرەنتی ١٨ مانگی هەموو بەرهەمەکانی دەکات و پشتگیریی ئاسان بەدەست و هاوڕێیانە دابین دەکات.\nئەو کێبڵە بەکاربهێنە کە لەگەڵیدایە، یان کێبڵی ئەسڵیی خۆت بەکاربهێنە یان کێبڵێکی تری باوەڕپێکراو بەکاربێنە (وەکو MFi).\nواباشترە لە شوێنی کونبڕ و داخراودا بەکاری نەهێنیت (وەکو گیرفان)\nگونجاوە بۆ MacBook ی تازەی ١٢ ئینچ، مۆدێلی ٢٠١٥ پێویستی بە کێبڵی USB-C یە، مۆبایلە زیرەکەکانی ئەپڵ و ئەندرۆید، تابلێتەکان (بەNexus 7 وە ) و ئامێرەکانی تر کە بە USB شەحن دەکرێنەوە. گونجاو نییە بۆ iPod nano، iPod Classic، HP TouchPad، Dell Venue 11 Pro، هەندێک لە تابلێتەکانی Asus و ئامێرەکانی GPS و بلوتوز.\nتکایە کێبڵی ئەسڵیی ئەپڵ بەکاربێنە (نەک ئەوەی لەگەڵیدایە) بۆ شەحنکردنەوەی بەرهەمەکانی ئەپڵ.\nئەداپتەری AC لەگەڵدا نییە\nکۆد: Anker-A1215H21 بەش: پاوەربانک\nتوانا 13000 mAh\nتوانای دەرچوون 5 V /3 A\nتوانای تێچوو 5 V /2 A\nکێش ٢٥٥ گرام\nببە بە یەکەم کەس کە ڕای خۆی دەنووسێت دەربارەی “پاوەربانکی ئەنکەر – ١٣٠٠٠ میلی ئەمپێر کاتژمێر – شەحنکردنەوەی خێرا – PowerCore” هەڵوەشاندنەوەی وەڵام\nپاوەربانک ئەنکەر ٢٠٠٠٠میلی ئەمپێر کاتژمێر- ٦ئەمپێر-Anker PowerCoreElite\nزنجیرە: PowerCore Elite\nتوانا: ٢٠٠٠٠ میلی ئەمپێر کاتژمێر\n٣ ئامێر لە یەک کاتدا شەحن دەکاتەوە\n٢ دەرچەی هەیە بۆ شەحنکردنەوەی پاوەربانکەکە\nبەشی ٦ بۆ ٧ جار شەحنکردنەوەی مۆبایل دەکات (بە پێ جۆری مۆبایلەکە دەگۆڕێت)\nتوانای دەرچوو: ٥ ڤۆڵت ٦ ئەمپێر (بۆ هەر دەرچەیەک ئەوپەڕەکەی ٥ ڤۆڵت ٣ ئەمپێر)\nتوانای تێچوو: ٥ ڤۆڵت ٤ ئەمپێر (بۆ هەر دەرچەیەک ئەوپەڕەکەی ٥ ڤۆڵت ٢ ئەمپێر)\nچەند سیستمێکی سەلامەتیی بۆ پاراستنی ئامێرەکەت\nپاوەربانکی ڕیماکس پرۆدا – ١٠، ٢٠، ٣٠ هەزار میلی ئەمپێر کاتژمێر – Remax Proda\nپاوەربانکی مارکەی ڕیماکس پرۆدا. تواناکەی بە سێ شێوەی ١٠٠٠٠ یان ٢٠٠٠٠ یاخود ٣٠٠٠٠ هەزار میلی ئەمپێر کاتژمێرە بەردەستە بە هەردوو ڕەنگی ڕەش و سپی و دەتوانیت لە کاتی داواکردندا تایبەتمەندییەکانی هەڵبژێریت . یەک شوێنی مایکرۆ USB هەیە بۆ شەحنکردنەوەی پاوەربانکەکە لەگەڵ گڵۆپێکی لیدی بچوک. دوو شوێنی ڕەبتی هەیە بۆ ئەوەی بە ئاسانی دوو ئامێر لە یەک کاتدا شەحن بکاتەوە. یەکێکیان ٢.١ ئەمپێری ٥ ڤۆڵت و ئەویتر ١ ئەمپێری ٥ ڤۆڵتە. شاشەیەکی لیدی هەیە کە ڕێژەی سەدی شەحنی ناو پاوەربانکەکە نیشان دەدات. پارێزگاری هەیە لە دژی تەزووی بەرز، ڤۆڵتییەی بەرز، زیاد لە پێویست شەحنبوونەوە و هەروەها پاراستنی شۆرتی سووڕی کارەبایی.\nئامێری دروستکردنی قاوە فیلیپس - ١.٢ لیتر - HD7447


موچه‌ی په‌نابه‌ران زیاد ده‌كات | Pishti News\nپه‌ڕه‌ی سه‌ره‌کی/په‌نابه‌ران/موچه‌ی په‌نابه‌ران زیاد ده‌كات\nموچه‌ی په‌نابه‌ران زیاد ده‌كات\nHawraman Khalid 2020/03/30\n2,286 پێش خوله‌کێک\nبه‌هیۆ بڵاوبوونه‌وه‌ی ڤایرۆسی كۆرۆنا له یۆنان و ڕاگرتنی هاتوچۆ، بڕیار درا موچه‌ی په‌نابه‌ران زیاد بكرێت.\nوته‌بێژی UNHCR له یۆنان، ستێلا نانو (Stella Nanou) له په‌یوه‌ندیه‌كی ته‌له‌فۆنیدا تایبه‌ت به پشتی-نیوزی ڕاگه‌یاند كه به‌هۆی ڤایرۆسی كۆرۆناوه، موچه‌ی په‌نابه‌ران زیاد ده‌كات.\nخاتو نانو ئه‌وه‌شی وت، ” بۆ پێداویستی پاك و خاوێنی و كڕینی كه‌لو په‌ل وه‌ك ده‌مامك بۆ پاراستن له بڵاوبوونه‌وه‌ی ڤایرۆسی كۆرۆنا، موچه‌كانیان زیاد ده‌كات به‌ڵام هێشتا دیاری نه‌كراوه به تاكیدی چه‌ند بۆ هه‌ر كه‌سێك زیاد ده‌كات.\nله پرسیارێكی پشتی-نیوز دا سه‌باره‌ت به ده‌نگۆی ئه‌وه‌ی كه موچه‌ی په‌نابه‌ران ده‌برێت، وته‌بێژی UNHCR ڕایگه‌یاند:\nنه‌خێر ئه‌و هه‌واڵانه دوورن له ڕاستی. به‌هۆی بڵاو بوونه‌وه‌ی ڤایرۆسی كۆرۆنا، ته‌نها له دورگه‌كانی لێسڤۆس، لێرۆس، سامۆس، كیۆز، رۆدۆس، موچه‌كانیان چه‌ند ڕۆژێك دره‌نگ ده‌كه‌وێت به‌هۆی ئه‌وه‌ی له ئامێری ATMی بانكه‌كاندا په‌نابه‌ران كۆ نه‌بنه‌وه. بۆ ئه‌و مه‌به‌سته‌یش حكومه‌تی یۆنان، ئامێری ATMی بانكه‌كان داده‌نێت نزیك له كه‌مپه‌كانی په‌نابه‌ران تاكو به ئاسانی موچه‌كانیان وه‌ربگرن. ئه‌مه‌ش چه‌ند ڕۆژێك موچه‌كانیان دره‌نگ ده‌كه‌وێت.\nخاتو نانو ئه‌وه‌شی بۆ پشتی-نیوز ئاشكرا كرد، كه ئه‌و په‌نابه‌رانه‌ی بڕیار وابوو به‌هۆی وه‌رگرتنی مافی په‌نابه‌ری له‌م ماوه‌یه‌دا موچه‌كانیان ببرێت، به بڕیاری وه‌زاره‌تی په‌نابه‌ران، تاكو كۆتایی مانگی 5 موچه‌كانیان وه‌رده‌گرن بێ كێشه. تا ئه‌وكاته‌یش چاره‌سه‌ری ڤایرۆسی كۆرۆنا نه‌كرێت، به به‌رده‌وامی موچه وه‌رده‌گرن.\nUNHCR موچه‌ی په‌نابه‌ران یۆنان\nله به‌ر چه‌ند پۆستێكی فه‌یسبوكدا حكومه‌تی یۆنان مافی په‌نابه‌ری له په‌نابه‌رێك وه‌رده‌گرێته‌وه\nپەنابەرێک لە یەکێک لە کەمپەکانی یۆنان تووشی ڤایرۆسی کۆرۆنا بوو\nدوو كه‌سی نه‌ناسراو به‌له‌مێكی كۆچبه‌ران به مه‌به‌ست له ده‌ریای ئیجه غه‌رق ده‌كه‌ن\nبە‌م شێوە‌یە حكومە‌تی یۆنان كۆچی نایاسایی كۆچبە‌ران لە توركیاوە ڕادە‌گرێت\nپارتی سه‌وزه‌كانی ئه‌ڵمانیا: پێویسته 4.000 په‌نابه‌ر له یۆنان وه‌ربگرین\nهه‌واڵێكی دڵخۆشكه‌ر بۆ په‌نابه‌رانی یۆنان


پیلانی چوار داگیركه‌ره‌كه دژى هه‌رێم و ڕۆژئاوا چییه ؟\nره‌نج نه‌وزاد 2022.06.23 12:10 AM\nلە ٢٠١٦ەوە تورکیا چوار ئۆپراسیۆنی سەربازی ئەنجامداوە دژ بە ڕۆژئاوای کوردستان. بەپێی پلانی تورکیا لایەنی کەم دوو ئۆپراسیۆنی تری ماوە کە ئەنجامی بدات. لەم چەن هەفتە و مانگەدا ئەنجامدانی پێنجەم ئۆپراسیۆن ئەگەرێکی نزیکە.\nچەن هۆکارێک هەیە بۆ ئەم ئۆپراسیۆنە، گرنگترینیان:\n١. تورکیا نەگەیشتووە بە هەموو ئامانجەکانی لە رۆژئاوا تائێستا، بۆیە تا گەیشتن بە ئامانجەکانی، ئەنجامدانی ئۆپراسیۆنی سەربازی هەمیشە ئەگەرێکی کراوەیە. ئەم ئۆپراسیۆنە درێژکراوەی ئۆپراسیۆنەکانی پێشترن، هەموویان سەر بە یەک پلان و ستراتیژن.\n٢. لە ئێستادا پێگەی دبلۆماسی تورکیا بەهۆی شەڕی ڕووسیا و ئۆکڕانیا- گرنگتر و کاریگەرترە، ناتۆ دەیەوێت پارێزگاری لە یەکگرتووی ئەندامانی بکات لەم کاتەدا. هەروەها کەیسی بە ئەندامبوونی فینلاند و سوید لە ناتۆ و ڕازیبوونی تورکیا بەوە، تا ڕادەیەکی کەم گرنگی داوە بە پێگەی تورکیا و گوێگرتن لە خواستەکانی.\n٣. بەهۆی جەنگی ڕووسیا و ئۆكرانیاوە، ڕووسیا هەندێ ناوچەی بەجێهێشتووە لە سووریا و تەرکیزی سەرەکی لەسەر ئۆکڕانیایە. لە ئێستادا ڕووسیا به‌راورد بە جاران، پێگەی بەهێز نییە لە سووریا. جگە لەوەی تورکیا تاکە ئەندامی ناتۆیە لە ئیستادا پەیوەندییەکانی لەگەڵ ڕوسیا لە ئاستێکی باشدایە، لەوانەیە ئەوە بۆ ڕووسیا گرنگ بێت و نەیەوێت لەم کاتەدا تورکیا نیگەران بکات.\n٤. ئەو بۆشاییانەی کە ڕووسیا بەجێی دەهێڵیت لە سووریا، ئێران پڕی دەکاتەوە، ئەمەش لای تورکیا مایەیی نیگەرانییە.\nبە کورتی تورکیا پێیوایە ئەمە گونجاوترین کاتە بۆ دووبارە دەستکردنەوە بە پلانەکەی، کە نەهێشتنی ڕۆژئاڤای کوردستانە یان تەواو لاوازکردنی و، درووستکردنی ناوچەیەکی ئارام بە قووڵایی ٣٠ کم.\nتێگەیشتنێک هەیە لە ناو کورد، زۆرباوە و تا ڕادەیەک زۆرینە باوەڕی پێدەکەن، ئەویش ئەوەیە کە تورکیا چاوەڕوانی گڵۆپی سەوزی ئەمریکا و ڕووسیایە بۆ هێرشکردن.\nئەمە لە ڕوویەکەوە ڕاستە کە بێ گومان تورکیا دەیەوێت ڕەزامەندی ئەمریکا و ڕووسیا بەدەست بهێنێت بۆ هێرشەکانی، بەڵام ئەگەر تورکیا دڵنیا بێت کە هەڕەشەی جدی هەیە لەسەر ئاسایشی نەتەوەیی خۆی، هەروەها کاتەکەی گونجاوە بۆ هێرشکردن، بەڵام ئەمریکا و ڕووسیا ڕازی نابن و گڵۆپی سەوز هەڵناکەن، ئەوا تورکیا بەبێ گوێدانە ئەمریکا و ڕووسیا هێرش دەکات.\nلە ڕۆژئاوای کوردستانیش ئەم تێگەیشتنە هەڵەیە زۆر باوە، گوایە ئەگەر ئەمریکا و ڕووسیا ڕازی نەبن ئەوا تورکیا هێرش ناکات.\nپرسی ئاسایشی نەتەوەیی بۆ هەر دەوڵەتێک گرنگترین پرسە. پاشان هەڵگیرساندنی جەنگ مەرج نییە بڕیارێکی عاقلانی و لۆژیکی بێت، دەکرێت تورکیا هێرش بکاتە سەر رۆژئاوا و تووشی قەیڕان و زیانی گەورە بێت، هاوشێوەی ئەوەی ڕووسیا لە ئۆکڕانیا. لەوانەیە تورکیا وا بیر بکاتەوە کە نا ڕەزایەتی ئەمریکا و ڕووسیا کاریگەری گەورەی نابێت، چونکە هەردوو دەوڵەت ئامادە نین لەبەر کوردانی رۆژئاوا، تورکیا لەدەست خۆیان بدەن و دژی تورکیا ڕەفتار بکەن، لەوانەیە تەنیا لە چوارچێوەی نا ڕەزایەتیەکی زارەکی و هەندێ سزای سوک بێت. تەنانەت ئەگەر تورکیا بزانێت ڕووسیا و ئەمریکا هاوکاری رۆژئاڤا دەکەن دژ بە تورکیا، ئەوا تورکیا هەر هێرش دەکات.\nبە کورتی کوردانی رۆژئاوا پێویستە دڵنیا بن، تورکیا نەک یەک جاری تر، بەڵکو دوو جار یان چەن جارێکی تر ئۆپراسیۆنی سەربازی ئەنجام دەدات، ئیتر لەم هەفتەیە بێت، یا مانگی داهاتوو یا ساڵی داهاتوو. خۆ ئامادەکردن و هەوڵدان بۆ گەیاندنی گەورەترین زیان بە تورکیا، تاکە چارەسەرە.\nئەوەی تورکیا لەم ئۆپراسیۆنە چاوەڕوانکراوەدا زۆر تەرکیزی لەسەرە، دوو ناوچەیە؛ ناوچەی (منبج) و ناوچەی (تل رفعت). هەردوو ئەم ناوچەیە سەر بە پارێزگای (حلب)ە. لە ٢٠١٦ەوە هەردوو ئەم ناوچەیە هەسەدە بەڕێوە دەبات دوای دەرکردنی داعش.\nئەوەی گرنگە دەبێت بیزانین، هەسەدە بە هاوکاری ئەمریکا چووە ناو منبج، کەواتە منبج تا ڕادەیەک سەر بە زۆنی ئەمریکایە، بەڵام بە هاوکاری ڕووسیا چووە ناو تل رفعت، واتە تل رفعت زۆنی ڕووسیا و ئەسەدە. ئەوەش وەک کارتێکی فشار و کاردانەوەیەکی ڕووسیا بوو بەرامبەر تورکیا لە دوای خستنە خوارەوەی فڕۆکە ڕووسیەکە لە لایەن تورکیاوە.\nگرنگی منبج لەوەدایە کە ناوەندێکی سەرەکی بازرگانی و ئابوورییە لە ناوچەی رۆژئاڤا و باکووری سووریا، ئەم شارە وەک پایەیەکی گرنگی ئابووری هەسەدەیە. بە براورد بە شارەکانی تری سووریا، ژێرخانی ئەم شارە کەمتر وێران کراوە. هەر بۆیە تورکیا دەیەوێت بەشێکی زۆری ئاوارە سووریەکان لەوێدا نیشتەجێ بکات، چونکە خانو و شوێنی ژیانی ئامادەکراوی هەیە.\nمنبج دەکەوێت سەر ڕێگای سەرەکی سووریا (M4) کە ڕۆژهەڵات و ڕۆژئاوای سووریا بەیەکتر دەگەیەنیت، ئەم ڕێگایە بۆ هەموو لایەنەکانی ناو سووریا زۆر گرنگ و هەستیارە.\nمنبج ناوچە کوردییەکانی رۆژهەڵاتی فورات وەک حەسەکە و قامشلۆ دەگەیەنیت بە ناوچە کوردییەکانی ڕۆژئاوای فورات وەک عفرین. هاوکات بەنداوی (تشرین) کە بەنداوێکی سەرەکییە لە رۆژئاڤا و باکوری سووریا بۆ بەرهەمهێنانی کارەبا، دەکەوێتە ئەم شارەوە. ئەوەی تورکیا هەمیشە باسی دەکات کە درووستکردنی ناوچەیەکی ئارام بە قووڵایی ٣٠ کم، بە بێ گرتنی منبج نایەتە دی.\nناوچەی (تل رفعت) هاوسنووری عفرینە، ئەگەر تورکیا (تل رفعت) داگیربکات ئەوا جگە لەوەی عفرینی داگیرکردوە و، کوردی لێ دەرکردوە، ئەوا لە دەوروبەری عفرینیش ئیتر کورد نامێنێت. واتە بە تەواوی عفرین دوور دەخاتەوە لە هەژمووی کورد.\nلە ئێستادا تل رفعت ناوچەیەکی گەمارۆدراوە، لە باکور و رۆژئاوا و رۆژهەڵاتی شارەکەوە لە لایەن تورکیا و گروپە تیرۆرستیەکانی سەر بە تورکیا گەمارۆدراوە کە لە شاری الباب و وعفرینن، لە باشوورەوە لە لایەن سوپای ئەسەد و گروپە تیرۆریستیەکانی ئێرانەوە گەمارۆ دراوە.\nدوای ئەوەی تورکیا شاری (الباب)ی گرت، ئەوا منبج و (تل رفعت)ی لە یەکتر دابڕی، بەوەش تل رفعت لە ناوچەکانی هەسەدە دابڕا. بۆئەوەی هاوکاری هەسەدە بگات بە چەکدارەکانی لە تل رفعت، دەبێت ناوچەکانی ژێر دەسەڵاتی ئەسەد بەکاربهێنن.\nلەبەرئەوە، هەسەدە لەو ناوچەیەدا پەنای بردوە بۆ سوپای سووریا و میلیشیاکانی ئێران، بەو هیوایەی لە ڕێگەی سوپای سووریاوە، رووسیا ئەو شارە بپارێزێت. بەردەوامی هەسەدە لە تل رفعت، کارێکی قوورسە، ئەگەر تورکیاش نەیگرێت، ئەوا سووریا و میلیشیا ئێرانیەکان کۆنتڕۆڵی دەکەن. وەک پێشتر ئاماژەی پێدرا، تل رفعت سەر بە زۆنی ئەمریکا نییە.\nئەگەر تورکیا ئەو دوو ناوچەیە داگیر بکات، ئەوا کۆبانێ و هەندێ ناوچەی تری رۆژئاڤا بە ئاسانتر دەگرێت، چونکە داگیرکردنی منبج، ڕێگە خۆش دەکات بۆ داگیرکردنی کۆبانێ. جگە لەوەی داگیرکردنی منبج، لە ڕووی ئابووری و لۆجیستی وسیاسیەوە گورزێکی گەورە دەبێت بۆ دەسەڵاتی هەسەدە. داگیرکردنی تل رفعت، واتە نەهێشتنی کاریگەری کورد لە نزیک عفرین. ناوچەی عفرین بە براورد بە ناوچە کوردییەکانی تر، نزیکترین ناوچەی کوردییە لە دەریای سپی ناوەڕاست، تورکیا و سوریا و ئێران زۆر مەبەستیانە کورد لەو ناوچەیەدا هیچ دەسەڵات و پێگەیەکی نەبێت.\nخاڵێکی گرنگ هەیە پێویستە ئاماژەی پیبدرێت، دەکرێت تورکیا لە رێگەی ئەم ئۆپراسۆنەوە دوو جۆر ئامانج بپێکیت، داگیرکردنی هەندێ ناوچەی نوێی رۆژئاوا لە لایەن سوپاکەی خۆی و گروپە تیرۆریستیەکانی سەربەخۆی، هەندێ ناوچەی تری رۆژئاڤا لە رێگەی فشارەوە، وایان لێ بکات پەنا ببەنە بەر سوپای سووریا و گروپە تیرۆریستەکانی ئێران. بەمەش بەشێکی رۆژئاوڤا دەکەوێتە ژێر دەسەڵاتی تورکیا، بەشێکی دەکەوێتە ژێر دەسەڵاتی سووریا.\nئەمەش تاڕادەیەک بە ڕوونی دەرکەوتووە، هەسەدە داوای لە بەشار و گروپە چه‌كداره‌کانی ئێران کردوە کە هاوکاری بکەن دژ بە تورکیا. بە تایبەت لە ناوچەی تل رفعت، بەبێ سوپای سووریا، ئەستەمە هەسەدە بتوانێت شەڕی تورکیا بکات. بەرخودان لە شاری منبج بۆ هەسەدە ئاسانترە، چونکە جارێ بەستراوەتەوە بە ناوچە کوردییەکانی ترەوە، هەروەها تا ڕادەیەک سەر بە زۆنی ئەمریکایە. لەوانەیە ئەمریکا بۆ ڕێگرتن لە هەژموونی سووریا و ڕووسیا و ئێران لەو ناوچانەدا، هاوکاری هەسەدە بکات یاخود هەوڵی جدی بدات بۆ ڕێگرتن لە تورکیا. ئەمەش تەنیا ئەگەرێکە و دەکرێت وا نەبێت.\nئەگەر ئەم ئۆپراسیۆنە سەرکەوتوو بێت، ئەوا دەکرێت ساڵی داهاتوو ئۆپراسیۆنێکی تر ئەنجام بدرێت، هاوکات هەرێمی کوردستانیش بەدەر نییە لەم ئۆپراسیۆنانە.\nیەکێ لە پلانەکانی تورکیا ئەوەیە باشوور و رۆژئاوای کوردستان لە یەکتر داببرێت. ناوچە کوردییەکانی رۆژئاوای کوردستانیش لە یەکتر داببرێت. بۆیە زۆر گرنگە لەم ئۆپراسیۆنەدا، ئەگەر ئەنجام بدرێت، زیانی گەورە و کاریگەر بەر تورکیا بکەوێت، بۆ ئەوەی هەموو ساڵێک ئەم جۆرە ئۆپراسیۆنانە ئەنجام نەدات و بزانێت کە زیان و باجەکانی زۆر قوورسن.\nپلانێک هەیە لە لایەن هەر چوار دەوڵەتە داگیرکەرەکەوە، بە ڕوونی هەستی پێ دەکرێت، ئەویش هەوڵدانە بۆ نەهێشتنی پێگە و دەسەڵاتی کورد لە ناوچەکەدا. کورد دوو دەستکەوتی هەیە، هەرێمی کوردستان و رۆژئاڤا. فشارەکانی عێراق بۆ لاوازکردنی هەرێمی کوردستان، مووشەکەکانی ئێران و ئۆپراسیۆنەکانی تورکیا بۆ سەر هەرێمی کوردستان بە پاساوی نەوت و پەکەکە و ئیسرائل... تەنیا بۆ زیاتر لاوازکردنی هەرێمی کوردستانە وەک سەرەتایەک بۆ لەناوبردنی.\nهاوکات ئۆپراسیۆنەکانی تورکیا بۆ رۆژئاڤا و ناچارکردنی رۆژئاڤا بۆ پەنابردن بۆ سووریا و ئێران و رووسیا، تەنیا یەک مانای هەیە، ئەویش لەناوبردنی رۆژئاڤا.\nئەگەر تورکیا سەرکەووتوو نەبوو لە ئۆپراسیۆنەکانی یان هێرشەکانی بۆ سەر رۆژئاڤا ڕابگرێت، ئەوا بە دڵنیایەوە دەیبینین چۆن سوپای سووریا و هاوشانی ملیشیا ئێرانیەکان پەلاماری رۆژئاڤا دەدەن. تورکیا و ئێران و عیراق و سووریا، ئیتر بە ڕێککەوتنی هەر چواریان بێت بە یەکەوە یان نا، دەیانەوێت هەرێمی کوردستان و رۆژئاڤا لەناو ببەن.\nبۆیە زۆر پێویستە هەسەدە بزانێت کە سووریا و ئێران، هاوشێوەی تورکیا داگیرکەر و دووژمنن، هەڵەیە ئەگەر لە پێناو ڕزگاربوون لە داگیرکاری تورک، پەنا ببرێتە بەر داگیرکاری فارس و عەرەبی سووری بەعسی.\nپرسیار ئەوەیە چی بکرێت..؟\nئەمەیان هەسەدە کە خۆی لە ناو جەرگەی ڕووداوەکانە دەبێت وەڵامی بداتەوە، چۆن توانیویەتی بە پێچەوانەی خواستەکانی تورکیا و سوریا، ئەو ناوچانە بە هاوکاری ئەمریکا کۆنتڕۆڵ بکات، دەکرێت بژاردەی تر هەبێت بۆ درێژەدان بەو دەستکەوتانە و مانەوەیان. قەدەری نەتەوەیەک نابێت دوو بژاردە بێت، یا تورکیا داگیرمان بکات، یا زەلیل و کۆیلەی بەشار ئەسەد بین.


نوێنەری UN ئاماژە بە سەرکەوتنی پڕۆسەكە دەکات – پەڕە 2 – knwe.org\nسەرەکی » مانشێت » نوێنەری UN ئاماژە بە سەرکەوتنی پڕۆسەكە دەکاتپەڕە 2\nجیاكردنەوەی دەنگەكان لە سلێمانی كۆتاییهات\n״لە سلێمانی گۆڕانكاریی بە سەر ئەنجامی دەنگەكانی یەكێتیدا نەهاتووە״\nدوێنێ پرۆسەی هەژماركردنەوەی دەستیی دەنگەكان لە سلێمانی كۆتاییهات و بەپێی لێدوان و زانیارییەكانیش «هیچ گۆڕانكارییەكی ئەوتۆ بە سەر ئەنجامی دەنگەكانی یەكێتیدا نەهاتووە»، وەك كەناڵی گەلی كوردستانیش بڵاویكردەوە «لە هەندێك وێستگە ژمارەی دەنگەكانی یەكێتی زیادیكردووە». نوێنەری نەتەوە یەكگرتووەكانیش لە كاتی بەسەركردنەوەی پرۆسەكەدا لە سلێمانی رایگەیاند: هیچ سەرنجێكی ئەوتۆ بەدینەكراوە كە تێبینی لەسەر پرۆسەكە دروست بكات.\nیەکێتی: پابەندین بە بڕیارەکانی کۆمسیۆنەوە\nد.بڕیار رەشید وتەبێژی دەزگای هەڵبژاردنی یەكێتی بە كوردستانی نوێ-ی راگەیاند: پرۆسەی جیاكردنەوەی دەنگەكان بە دەست لە سلێمانی بەبێ هیچ گرفت و كێشەیەك بەڕێوەچوو، «گۆڕانكارییەكی ئەوتۆ لە هەژماركردنەوەی دەستیی دەنگەكان لە سلێمانی رووینەداوە». وتیشی: لە سلێمانی هیچ گۆڕانكارییەكی ئەوتۆ بەسەر ئەنجامی دەنگەكانی یەكێتیدا نەهاتووە. راشیگەیاند: پرۆسەكە هیچ گۆڕانكارییەك لە ژمارەی دەنگ و كورسی لایەنەكان دروست ناكات و هەمان ئەو ئەنجامەیە كە پێشتر راگەیەنرابوو. وتیشی: لە رابردوو، ئێستاش جەخت دەكەینەوە كە پابەندین بە بڕیارەكانی كۆمسیۆنی باڵای سەربەخۆی هەڵبژاردنەكان و بڕیارەكانی دادگای فیدرالییەوە. باسی لەوەشكرد «لایەنە دۆڕاوەكان دەیانەوێت خەڵك چەواشە بكەن».\nUN: پرۆسەی جیاكردنەوەی دەنگەكان لە سلێمانی شەفافە\nهەردوێنێ ئالیس ووڵبول جێگری نێردەی تایبەتی نەتەوە یەكگرتووەكان لە عیراق، سەردانی ئەو هۆڵەی كرد كە دەنگەكانی سلێمانی تێدا جیادەكرایەوە.\nجێگری نێردەی تایبەتی نەتەوە یەكگرتووەكان لە عیراق لە كۆنگرەیەكی رۆژنامەنووسیدا لە سلێمانی رایگەیاند: پرۆسەكە بەشێوەیەكی ئاسایی و بەبێ هیچ گرفتێك و بە شەفافی بەڕێوەدەچێت. وتیشی: پرۆسەكە بەشێوەیەكی ئاسایی بەڕێوەدەچێت و هیچ سەرنجێكی ئەوتۆ بەدینەكراوە كە تێبینی لەسەر پرۆسەكە دروست بكات، داواشی لەو شەش لایەنە سیاسییەی هەرێم كرد كە بایكۆتی پڕۆسەكەیان كردووە، دووبارە بگەڕێنەوە بۆ چاودێریكردنی پرۆسەكە.\nشایانی باسە، پرۆسەی ژماردنەوەی دەنگەكان بەدەست لە پارێزگای سلێمانی بە ئامادەبوونی دادوەرانی كۆمسیۆنی باڵای سەربەخۆی هەڵبژاردنەكانی عیراق، نوێنەری نەتەوە یەكگرتووەكان، چاودێرانی لایەنە سیاسییەكان و رێكخراوەكان و چاودێرانی نێودەوڵەتی، بەڕێوەچوو. لە سەرەتای ئەم هەفتەیەشدا ژماردنەوەی دەنگەكان بەدەست لە پارێزگای كەركوك كۆتاییهات و تێیدا «ژمارەی دەنگەكانی یەكێتی لە كەركوك زیادیكرد و كوردستانیبوونی كەركوك سەلمێندرایەوە».\nهەردوێنێ سەرچاوەیەكی ئاگادار لە كۆمسیۆنی باڵای سەربەخۆی هەڵبژاردنەكانی عیراق، رایگەیاند: ئەنجامی پرۆسەی ژماردن و جیاكردنەوەی دەستیی دەنگەكان لە چوار پارێزگای عیراق كە لە بەغدا بەڕێوەدەچێت، 100% وەكو ئەنجامی ئەلیكترۆنی بووە.


RUWANGE |----------------| ڕوانگه: سیاسەتی نەوت و نەبەردی کۆبانێ\nسیاسەتی نەوت و نەبەردی کۆبانێ\nنووسینی: میکا مینیو- بالولۆ ٧ی نۆڤامبری٢٠١٤\nدوای بە دەیان ساڵ کۆلۆنیالیزمی ئەنێرژی لە ڕۆژهەڵاتی نێوەڕاست ئێستا تووشی بە تووشی سەروەبەرنەهێنانی "ڕۆژئاوا" وە هاتووە.\nوا داندرابوو کۆبانێ بکەوێ. هەر بە پەلاماری داعش بۆ سەر شارەکە، ئەڕتەشی تورکییە لە لای باکوورەوە گەمارۆی\nدا. پێشی بەوە گرت تەقوییەی بۆ بچێ و بەسەدان کەسیشی گرت کە لەوێوە ڕایان دەکرد. فڕۆکەکانی ئەمێریکا لە شوێنی دی هێزەکانی داعشیان بۆمباران دەکرد. ئەوانیان بەرەو ڕۆژئاوا دەڕەتاند. ڕۆژئاوا بە زێدەوە هەرێمێکی کوردی\nیە لە باکووری سوورییە و لە لایەن بزووتنەوەی کۆمەڵگەی دێمۆكراتیکەوە ( تەڤ – دەم) وەک ناوچەیەکی خۆسەر ئیدارە دەکرێ.ئەو بزووتنەوەیە لە ڕووی سیاسییەوە لە ژێر سەرۆکایەتی پەیەدە دایە و لە لایەن یەکێنەکانی پاراستنی گەل و یەکینەکانی پاراستنی ژنانەوە دەپارێزدرێ. دوای نیزیکەی مانگێک لە نەبەردی کۆبانێ، کێری ڕایگەیاند کە بەرگری کردن لە کۆبانی هێشتا لە لایەن ئەمێریکاوە سەرەتی پێ نادرێ ، سەڕەای گوشاری لە زیذە بۆ ئەوەی لە هەواوە یارمەتی بۆ کۆبانی بەر درێتەوە.\nبەڵام کۆبانێ نەکەوت، تەواو بە پێچەوانەی ئەڕتەشی عێڕاق بە تانکەکان و هامڤییەکانییەوە، گریلاکانی پەپەگە و یەپەژە بە چەکە سووکەکانیانەوە بە توندی دەستیان کردەوە. تێکۆشەری کورد دلار دێڕک دەڵێ: " خەڵکی کۆبانی لە چاو هەمبەرەکەیان چەکێکی وایان نەبوو بەڵام ئیرادەیان بۆ دەست کردنەوە و کۆڵ نەدان کارێکی وای کرد خۆ ڕابگرن. ئەوان لە پێناو داهاتوویەکی تەواو جیاواز دا شەڕ دەکەن".\nبۆچی دەوڵەتە یەکگرتوەکانی ئەمێریکا پێی خۆش بوو ببینێ داعش ڕۆژئاوا تێک بشکێنێ؟ سیاسەتی جوگرافیایی نەوت هەتا بڵێی شوێنی لە سەر توند و تیژی و زەبرو زەنگی سەخت لە سوورییە داناوە. ئەوە تەواو جگە لەو سووتەمەنی تەواو نەپالێوراوی خاوە کە لە ناوچەکانی ژێر کۆنتڕۆڵی داعشەوە لە دەیرزوورەوە بە قاچاغی ڕەوانەی تورکییە دەکرێ. بە دەیان ساڵە، کۆلۆمیالیزمی ووزە و ئەنێڕژی زەمینەی سەرکوت کردنی بزووتنەوە دێمۆکڕاتیکەکانی خۆش کردووە.\nچاڵی گەورەی نەوەت و ڕێگای دەرکرانی توانایەکی ووزە بە کوردستان دا – کە بە نێو عێڕاق، ئێران، تورکییە و سوورییە دا بڵاوە بووەتەوە - کارێکی ئەوتۆی کردووە کە لە ژێر توندو تێژی چڕ و بی سنوور دابێ. زیاتر لە سەدەیەکە، ئەو بڕیارانەی سیاسەتی دەرەوەی کە لە واشنگتن ، لەندەن و پاریس دەگیرێن ئامانجیان ئەوە بووە کە پاشەکەوتە نەوتییەکان لە هەڕێمەکە دا کۆنتڕۆڵ بکەن و بەرژەوەندی هاوبەشی خۆیان بپارێزن.\nشەڕی ٢٠٠٣ بە دژی عێڕاق و سزاکانی ١٩٩٠کان نموونەیەکی زۆر کۆنتریان بە دو داهات: ئەویش بریتی بوو لە گەشە سەندنی هێزەدێمۆکڕاتیکەکان و کاری ڕێکخراو، حکوومەتەکانی بریتانیا و دەوڵەتە یەکگرتووەکانی ئەمێریکا و شەریکە گەورەکان و دەستە سەردەستە ناوچەییەکان ئەوانیان تێک شکاند. کاتێک لە ساڵی ١٩٤٨ کرێکارانی نەوت لە عێڕاق وێستگەیەکی هەڵکێشان و بۆڕی نەوتیان داگیر کرد، شەریکەکە ئەوانی بە موسەلسەل و ماشێنی زرێهی گەمارۆ دا و لە برسان بڕستی لێ بڕین. ساڵی دواتر، پارڵمانی سوورییە ساز گرتنی ڕێگای نەوتی ئەو پەڕ- عەڕەبستانی پەسند نەکرد. شەریکە نەوتییەکان لە تەک سی ئای ئەی دا کودەتایەکیان ساز کرد و ئەو حکوومەتە نوێیە عەسکەرییەی کە هێنرایە سەر کار دەستبەجێ پەیماننامەکەی بۆ کێشانی ئەو ڕێگای نەوتییە تەواو کرد.\nئەو ڕێگا لوولەییانەی ئەمڕۆ بەرهەمی شەڕ و ملەی سیاسی، ژێرخانی بە خەرجی زۆر ساز کراو، جێگۆڕکێ پێکرانی بە کۆمەڵ و لۆبی کردنی چر و پڕی هاوبەش بوون. لەو بوارە دا کۆمەڵگە کوردییەکان وەک هەڕەشەیەک دیتراون، و کەوتوونەتە بەر تواندنەوەی کولتووری، موهاجەرەتی بەتۆبزی و سەرکوتی بێ بەزەییانە. هێڵی دوانە و مەزنی کەرکووک – جەیحان لە عێڕاقەوە بەرەو مدیتەرانە بە چیاکانی کوردستان دا پاپۆکە دەخوا، و هەموو ڕۆژی ٦. ١ میلیۆن بۆشکە نەوت ڕادەگوێزێ. ساز کردنی ئەو ڕێگا نەوتییە بە هەزاران عەسکەری تورکی هێنا تەنیشتی و بۆ ناو گوندە نیزیکەکانی هێڵەکە.\nپاشەکەوتی نەوت هەم لە سوورییە و هەم لە تورکییە – لەگەڵ ئەوەشدا کە زۆر نییە – زیاتر لە ناوچە کوردییەکانە. لە سەدا شیستی نەوتی سوورییە لە" ڕۆژئاوا " و دەوروبەرێتی ، لە کاتێکدا لە سەدا نەود و نۆی نەوتی خاوی کە لە تورکییە دەردەهێندرێ ئی هەرێمی باشووری ڕۆژهەڵاتە. لەو دواییانە دا شەریکەی شێل دەستی کرد بە گاز دەرهێنان لە دەوروبەری دیار بەکر. ئەوەش هۆیەکی زیاترە بۆ ئەوەی کە بۆچی حکوومەتەکانی تورکی و سوورییە دژی هەموو جۆرە ئۆتۆنۆمییەکی کوردین.\nحکوومەتی خۆپارێزی – ناسیۆنالیستی هەڕێمی کوردستان لە عێڕاق توانی بە هەڵسووڕانی سەرچاوە نەوتییەکانی خۆی ئۆتۆنۆمییەکی بەرچاو بە دەست بهێنێ، تا ڕادەیەکی زۆر لە بەر ئەوەی بوو بە هاوپەیمانێکی بەرژەوەندییە ئەنێرژییەکانی ڕۆژئاوا و دەستەڵانی نوێ لیبڕاڵ. بە پێچەوانە، بزووتنەوە کوردییەکان لە تورکییە و سوورییە ئامانجیان ئازادییەکی زیاتری کۆمەڵایەتییە.\nکێ دەتوانێ ئەنێرژی لە ئیستعمار دابماڵێ؟\nئۆتۆنۆمی کوردی لە تورکییە یان سوورییە دەتوانێ هەڕەشە بکا لە بەرژەوەندە نەوتییەکانی ڕۆژئاوایی، بە تایبەتی بە لایەنگری کردنی پ.ک.ک و پارتییە دەستەخوشکەکەی پەیەدە لە " کۆمەڵەیەکی دێمۆکڕاتیک، ئێکۆلۆژیست و ڕزگار بوو لە جیاوازی جینسییەتی " . پەیەدە هێزی پاڵپێوەنەرە لە "ڕۆژئاوا " ، کە تێیدا شووڕا گەلییەکان " گەشانەوەیەکی تەواوی کولتووری دێمۆکڕاتیکیان بەخۆیانەوە دیوە کە ڕێگای بەشداریی جەماوەری خۆش دەکا و ڕزگاری کۆمەڵایەتی ، یەکسانی زایەندی، هەستیاری ئێکۆلۆژی، خۆ ڕێکخستنی خۆجێی و پلوورالیسمی ئێتنیکی و دینی بەرەو ژوور دەبا".\nسیاسەتە ڕاوێژکارانەکانی "ڕۆژئاوا " کۆمەڵەیەکی ئێکۆلۆژیانەی ئاوا وێنا دەکا کە سەر بۆ نوێ لیبێڕالیسم شۆڕ ناکا و نابێ بە پاشکۆی. ئابوورییە سیاسییەکەی لە سەر بنەمای بەرهەمی بەکۆمەڵ و تەعاونی بەربڵاو داندراوە. "ڕۆژئاوا" یەکی ئازاد کەمتر کراوە دەبێ بۆ ئەوەی بکەوێتە بەر ڕووتاندنەوەی بەڕژەوەندییە بێگانەکانی، وەک گۆڵفساندس ، شەریکەیەکی نەوتی سزا – شکێن کە مەکۆی لە لەندەنە و لە ڕۆژئاوا زەوی کۆڵی بۆ نەوتی خاو.\nپ.ک.ک. و پەیەدە دێمۆکڕات ترین و ڕێک خراوترین هێزی سیاسیین لە هەرێم دا، و باشترین شانسیان هەیە بۆ ئەوەی دەست بکەن بە دێمۆکڕات کردن و لە ئیستیعمار کردنەوەی ئەنێرژی. دێمۆکڕاسیی ووزە/ئەنێرژی لە ڕۆژهەڵاتی نێوەڕاست دا دەکرێ لە ئاستی جیهانی دا ئاڵوگۆڕ پێک بهێنێ. سەردەستە ڕۆژئاواییەکان بەئاسایی وایە کە لەوپەری دەریاکان نەوت کۆنتڕۆڵ دەکەن بۆ ئەوەی لە نێوخۆی ووڵاتەکانیان هێزە دێمۆکڕاتیکەکان لاواز بکەن بە ڕێگای ترس وخۆف بڵاو کردنەوە سەبارەت بە " پاراستنی هێمنی ئەنێرژی" و پێشێل کردنی هێزی کرێکارانی ئەنێرژی.\nئێمە حەوجێمان بە : ڕۆژئاوا" یە\nئەوە هۆیەکی دیکەیە کە بۆچی دەوڵەتە یەکگرتووەکانی ئەمێریکا و تورکییە بێ خەمن لەو شەڕەی داعش بە دژی پەیەدە دەیکا. هیچ دەستەڵاتێکی سەردەست شۆڕشێکی پێشکەوتوو و دێمۆکڕاتیکی ناوێ کە بتوانێ ئەنێرژی دادێی ئێمە ئاڵوگۆڕ بکا. نە دەوڵەتە یەکگرتووەکانی ئەمێریکا،نە ڕووسییە، نە تورکییە نە ئێران ، نە ئیسرائیلییەکان و نە عەڕەبستانی سعوودی.\nبە وەدرەنگی خستنی پەلاماری هەوایی کاریگەر بۆ سەر سەنگەرەکانی داعش لە دەورو بەری کۆبانێ، دەوڵەتە یەکگرتووەکانی ئەمێریکا ئەوەی دەستەبەر کرد کە پەیەدە پشت بە پشتیوانی ڕۆژئاوایی ببەستێ. یەپەگە حەوجێی بە چەکی قورسە – دانی چەک لە ڕێگای هەوایییەوە دەستی پێکردووە و ئەوە دەکرێ زیاتریش بێ. دەوڵەتە یەکگرتووەکان نێوی ئەوەی ناوە " یارمەتی" بۆ ئەوەی سیاسەتەکانی بزووتنەوەکە بگۆرێ و بیکاتە ژێردەستەی خۆی. چەک ئەو گووریسانەیان تێوە پێچراوە کە ڕاوێژکارانی ئەمێریکایی دەبێ ڕایان کێشن، بەڵام پەیەد/ پ.ک.ک. ڕیشەی قووڵی ئێدیێئۆلۆژییان هەیە و هیوا ئەوەیە هەڵنەخەڵەتێن.\nنەبەردی کۆبانی بە هەر شێوەیەک تەواو بێ، خەباتی دڕێژخایەنتری " ڕۆژئاوا" بەردەوام دەبێ. ئێمە هەموومان حەوجێمان بە : ڕۆژئاوا" یە، وەکوو مۆدێلێک بۆ ئەوەی ئیلهامی لێ وەربگرین و لاسایی بکەینەوە، و وەکوو هاوپەیمانێک بۆ تێکەوە پێچانی کۆلۆنیالیزمی ئەنێڕژی کە ئێمە هەموومانی بە لاوازی هێشتووەتەوە. " ڕۆژئاوا" حەوجێی بە ئێمەیە ، و ئێمە حەوجێمان بە "\nسەرچاوە : ناوەندی نوچە و شرۆڤەی ڕۆژ\nPosted by Ruwange --- ڕوانگه at 1:02 AM\nهاوپرسەکی سیاوەش گۆدەرزی لە بەرنامەی "گەلی ئازاد"ی...\nسیاسەت سەدەمە دەگەیێنێ بە یەکەم ئەنیستیتووی کوردیی...\nتامیلەکان شانبەشانی کوردەکانی ڕۆژئاوا ڕاوەستاون و ...\nنەبەرد لە پێناو کۆبانێ دا زەمینەی ئەوە ساز دەکا ئا...\nهاوپرسەکی ڕادیۆی دەنگی کوردستان لەگەڵ پڕۆفێسۆر عەب...\nهێرشەکانی داعش بۆ سەر کۆبانێ و کاردانەوەکانی لە سە...


لەدواى دەستلەکارکێشانەوەى عادل عەبدولمەهدى، لە پۆستى سەرۆکوەزیرانى عێراق لە ئێستادا و بە گوێرەى دەستورى عێراق تەنها سێ رۆژ ماوە بۆ دیاریکردنى کاندیدێک بۆ ئەو پۆستە و بە گوێرەى رۆژنامەیەکى عەرەبیش بۆ ئەو پۆستە پێدەچێت بازەکە لەسەر شانى محەمەد شیاع سودانى بنیشێتەوە.\nڕۆژنامه‌ی شه‌رقولئه‌وسه‌ت بڵاوى کردەوە، لایه‌نه سیاسیه‌كان ڕێكکه‌وتنیان له‌سه‌ر محه‌مه‌د شیاع سودانی بۆ وه‌رگرتنی پۆستی سه‌رۆكوه‌زیرانی نوێی عێراق كردوه و ڕۆژی دووشه‌ممه‌ش، له‌لایه‌ن سه‌رۆك كۆماری عێراقه‌وه بۆ پێكهێنانی كابینه‌ی نوێ ڕاده‌سپێردرێت.\nبەگوێرەى بەدواداچوونێکى ناس کوردیش دەرکەوتووە شیاع سودانى کۆدەنگییەکى پەرلەمانتارانى کوردى لەسەرە و هەڵوێستى ئەو بەرامبەر بە کورد بە ئەرێنى دەزانن و بە کەسێکى دەزانن کە گەندەڵ نییە و دوورە لە شۆڤێنییەت.\nجەمال شوکر، ئەندامى پەرلەمانی عێراق، لەفراکسیۆنی یەکێتی نیشتیمانی کوردستان تایبەت بە ناس کوردی ڕاگەیاند:”سودانی پیاوێکی هاوسەنگە، تائێستاش تێبینی ئەوەی لەسەر نییە کە گەندەڵ بێت یاخود شۆڤێنی بێت”.\nوتیشی:”ئێمە لەگەڵ هەر سەرۆکوەزیرانێکین کە بڕوای بە جێبەجێکردنی دەستور هەبێت”.\nسەبارەت بەوەی ئایا تەچەند ئەگەری هەیە کورد لە پەرلەمانی عێراق دەنگ بدات بە سودانی بۆ وەرگرتنی پۆستی سەرۆک وەزیرانی عێراق، پەرلەمانتارەکەی یەکێتی وتی :”ئێمە وەک فراکسیۆنی یەکێتی چاوەڕوانی بڕیاری سیاسی حیزبەکەی خۆمانیین، پێدەچێت هەموو سەرکردایەتی حیزبە سیاسیە کوردییەکان ئاگاداری ئەو بابەتە بن”.\nمحەمەد شیاع سودانی لەدایکبووی ساڵی 1970ی بەغدایە. ماستەری لە بەڕێوەبردنی پڕۆژەکاندا هەیە و یەکێک بووە لە سەرکردەکانی حزبی دەعوە. ئێستا بە فەرمی دەستلەکارکێشانەوەی لە حزبی دەعوە و دەوڵەتی یاسا ڕاگەیاندووە.\nپەرلەمانتارێکی کۆمەڵی ئیسلامیش لە پەرلەمانی عێراق پێیوایە لە95%ى پەرلەمانتارە کوردەکانی پەرلەمانی عێراق لەگەڵ کاندیدکردنی سودانیین بۆ پۆستی سەرۆکوەزیرانی عێراق.\nسەلیم شوشکەیی، پەرلەمانتاری کۆمەڵی ئیسلامی لە پەرلەمانی عێراق، بە ناس کوردى وت :”وەک فراکسیۆنی کۆمەڵی ئیسلامی هیچ تێبینییەکمان لەسەر سودانی نییە، بەڵام لە هەمانکاتیشدا کەس پرسی بە ئێمە نەکردووە دەنگ بەو پیاوە بدەین یاخود نا”.\nشوشکەیی ئاماژەی بەوەکرد”سودانی لەڕووی کارگێڕییەوە ئەزمونێکی باشى هەیە بەو پێیەی کە ماوەیەک پۆستی وەزیری هەبووە لە حکومەتەکەی مالیکی و عەبادی”.\nپەرلەمانتارەکەی کۆمەڵی ئیسلامی ئەوەی خستەڕوو “سودانی هەڵوێستی لە بەرامبەر کورد ئەرێنییە و پێیوایە پەرلەمانتارە کوردەکان لە پەرلەمانی عێراق بەڕێژەی لە95% دەنگی پێدەدەن چونکە کەسێکی گەندەڵ نییە، هەروەها بەوەش ناسراوە کە کەسێکی بوێرە و دەست پاکە و تایفە پەرست نییە”.\nسەلیم شوشکەیى ڕوونیکردووە، دوای گەڕانەوەیان بۆ بەغدا بڕیارە لەگەڵ فراکسیۆنە کوردییەکانی دیکەی ناو پەرلەمانی عێراق ڕاوێژ سەبارەت بەو پرسە بکەن.\nهەرچی فراکسیۆنی پارتیشە لەو بڕوایەدان ئەستەمە سودانی بتوانێت لەم دۆخە هەستیارەدا پۆستی سەرۆک وەزیرانی عێراق وەربگرێت ئەگەر نێوەندگیرییەک لە خۆپیشاندەراندا نەکرێت.\nدانا جەزا، پەرلەمانتاری پارتی دیموکراتی کوردستان لە پەرلەمانی عێراق، بۆ ناس کوردی روونکردەوە :”عێراق بە دۆخێکی هەستیاردا تێدەپەرێت بۆیە ئەستەمە سودانی دەرفەتی ئەوەی هەبێت ئەو پۆستە وەربگرێت”.\nوتیشى:”سەبارەت بە پرسی وەرگرتنی پۆستی سەرۆکوەزیران لەلایەن سودانییەوە تائێستا بەفەرمی ڕاوێژ بە پارتی دیموکراتی کوردستان نەکراوە، ئێمە پابەند دەبین بە بڕیاری سەرکردایەتی خۆمانەوە”.\n“سودانی هیچ خاڵێکی نەرێنی لەسەر نییە و یەکێکە لە کەسایەتییە باشەکانی ناو پەرلەمانی عێراق” دانا جەزا وای وت.\nسودانی ئەندامی پەرلەمانی عێراقە، پێشتر لە حکومەتەکەی حەیدەر عەبادى وەزیری کارو کاروباری کۆمەڵایەتی بووە. لە 2010 بۆ 2014 لە کابینەی دووەمی مالیکی وەزیری مافی مرۆڤ بووە. لە ساڵانی 2009 -2010 پارێزگاری میسان بووە و لەساڵی 2014 پۆستی وەزارەتی کۆچ و کۆچبەرانی بە وەکالەت بەڕێوەبردووە.\nسودانی هەر لەدوای دەستلەکارکێشانەوەی عادل عەبدولمەهدی یەکێک بوو لەو کەسانەی زۆرترین ناوی هاتووە بۆ وەرگرتنی پۆستەکە، خۆیشی هەر زوو ڕونکردنەوەی بڵاوکردەوە و ڕایگەیاند، ئەو کاندیدی گەلە و کاندیدی هیچ حزبێک نیە.وەک ئامادەکارییەکیش بۆ وەرگرتنی پۆستی سەرۆک وەزیرانیش لە چەند ڕۆژی رابردوودا دەستلەکارکێشانەوەی لە حزبی دەعوە و و فراکسیۆنی دەوڵەتی یاسا ڕاگەیاند.\nمحەمەد شیاع سودانی\nچۆن متمانە لە سەرۆکى ئەمریکا وەردەگیرێتەوە؟\n21:18 سێ شه‌ممه 24 کانونی یەکەم 2019\n16:57 هه‌ینی 27 کانونی یەکەم 2019\nناس کورد زانیارى نوێ لەسەر دۆسیەکەى حەمکۆ بڵاودەکاتەوە “دادگاییکردنى دەستپێدەکاتەوە”\nنێچیرڤان بارزانی بەهۆی “ئاڵۆزی دۆخی عێراق”ـەوە داوای یەکڕیزی ناوخۆیی دەکات\n16:22 سێ شه‌ممه 31 کانونی یەکەم 2019


لەگەڵ خۆشەویستتدا نەبێ، هەرگیز لەگەڵ کەسدا گەشت مەکە.\n"ئێرنست هەمنگوەی" دەڵێ بڕوام نەدەکرد هیچ کەس بەهیچ شێوازێک بتوانێ بنووسێت، ئەگەر هەمو توانای خۆی نەخاتە کار بۆ ئەوەی بەباشترین شێوە بنووسێت. دەشڵێ، زۆر جار، تا پەڕەگرافێکم دەنووسی، هەمو بەیانیەکەم بەکارەوە دەبرد.\nهەندێک جار، کە دەستم بە چیرۆکێکی تازە دەکرد و نەم دەتوانی لەسەری بەردەوام بم، دەمگوت نیگەران مەبە. تۆ پێشتر هەمیشە نووسیوتە و ئێستاش هەردەنووسی. وەختێکیش دەم نوسی، بۆ من وا پێویست بو، دوای نووسین بخوێنمەوە. ئەگەر هەر خەریکی بیر لێکردنەوەی بوویتایە، ئەو شتەت لێ ون دەبوو کە دەتنووسی.\nهەمنگوەی دەڵێ کەسێک کەوتە باسکردنی نووسینەکانم و من ئیتر گوێم لێ نەگرت. هێڵنجم دەهات خەڵک لەبەردەم خۆمدا باسی نووسینەکانم بکەن.\nئەو نووسەرانەی پەرتووکەکانیان دەدەن بەم و بەو، هەمنگوەی دەربارەی پەرتووکەکەیان دەڵێ هەر بەوەدا دەزانیت بێ بەهان.\nئەم پەرتووکە "پاریس جەژنی نەبڕاوە" کە لە بارەی ساڵانی ١٩٢١ بۆ ١٩٢٦ی پاریسەوەیە و هەمنگوەی یاداشتی کردوە، دەڵێ:\nئەگەر خوێنەر پێی باشتر بێت، دەشێ ئەم پەرتووکە بە ڕۆمان دابنرێت.\nئەو نوسەرە مەزنە لەگوزەرانێکی سادە و هەژارانەدا ژیاوە، بەڵام هەژاری ڕێگەی ئەوەی لێ نەگرتوە تا ڕادەی خنکان، لەبەحری ژیان قوول بێتەوە. جگە لەوەی هەمو بەیانیەک دەینوسی، لەکافێیەکانیش دادەنیشت و بەدەم قاوە دەخواردەوە چیرۆکی دەنوسی، سەیری کچە جوانەکانیشی دەکرد و پێیان سەرسام بو. هەمنگوەی دەڵێ:\nبەیانیەک چومە کافێییەک دەمێک بو دەستم بە نووسین کرد بوو، سەرم هەڵبڕی کچێک هاتە کافێکە و بە تەنیا لەسەر مێزێک، لەبەر پنجەرەکەدا، دانیشت. کچەکە زۆر جوان بوو، بەودەمو چاوەیەوە، کە هێندە تەڕ و تازە بوو، ئەگەر سکە لە گۆشتی ساف و پێستێکی بارانشۆردوو لێ بدرایە، دەتگوت سکەی تازە لێدراوە، قژیشی وەک باڵی قەلەڕەش تۆخ و تیژ و لار بەسەر گۆنایدا بڕدرابوو.\nهەمنگوەی پێش ئەوەی وەک ڕۆماننووس بناسرێت چیرۆک نوس بوو، پێش ئەوەی چیرۆکنووسیش بێ ڕۆژنامەنووس بوو، یاخود لەگەڵ پیشەی ڕۆژنامەوانیش چیرۆکی دەنووسی.\nخواردن و خواردنەوە، نووسین و خوێندنەوە، گەشت و گەڕان و سەردانی بەردەوام بۆ پەرتووکخانەکان بۆ ئەو چێژبەخش بوون.\nئەم پەرتووکە بۆ نوسەرانی چیرۆکنووس و قەڵەمی تازە پێگەیشتوو، کاریگەرە تا بزانرێت نوسەرە مەزنەکان چۆن نووسیویانە و چۆن ژیاون و ژیانی ئەدەبیان چۆن بووە.\nمن ئەو پەرتووکە ئەفسوناوییە نایابە بە کەمترین ماوە خوێندەومەوە و چێژی تایبەتی خۆی هەیە. دەست خۆشی لە وەرگێڕەکەی ژوان جەلال دەکەم.\nئەم پەرتووکە بە کوردیەکی ڕەوان، ژوان جەلال لە ئینگلیزیەوە وەری گێڕاوە و ناوەندی غەزەلنووس بۆی چاپ و بڵاوکردۆتەوە.


ئەمریكا: نەشتەرگەییەكی چاندنی روخسار بە سەركەوتویی ئەنجامدرا\nچ هه‌ستێكت لادروست ده‌بێت كاتێك كه‌سێكی بێگانه به‌ده‌موچاوی ئازیزترین كه‌سی خۆته‌وه ببینینت. ئه‌مه نوێترین چیرۆكی چاندنی روخساره كه له ئه‌مریكا بۆ پیاوێك كراوه.\nچ هه‌ستێكت ده‌بێت كاتێك كه‌سێكی بێگانه به‌ده‌موچاوی نزیكترین كه‌سی خۆته‌وه ببینیت. ئه‌مه روداوێكی راسته‌قینه‌یه و به‌سه‌ر لیلی رۆس-دا هاتوه له ئه‌مریكا. لیلی له‌به‌رده‌م نه‌خۆشخانه‌ی مایۆ كلینیك وه‌ستاوه بۆئه‌وه‌ی ئه‌و پیاوه ببینێت كه روخساری هاوسه‌ره ئازیزه‌كه‌ی بۆ چێنراوه.\nدوای شانزه مانگ له چاندنی روخساری كالێن رودی بۆ ئاندی ساندنیس، لیلی ئه‌و پیاوه ده‌بینێته‌وه كه رازی بو روخساری هاوسه‌ره‌كه‌ی پێبدات، ئه‌و پیاوه‌ی كه روخساره‌كه‌ی بۆ دانراوه پێش 10 ساڵ له روداوێكدا به‌شێكی زۆری روخساری له‌ده‌ستداوه.\nلیلی و ئاندی مانگی رابردو له كۆبونه‌وه‌یه‌كدا كه نه‌خۆشخانه‌ی مایۆ كلینیك بۆی رێكخستبون، یه‌كتریان بینی. ئه‌و نه‌خۆشخانه‌یه‌ی له یه‌كه‌م نه‌شته‌رگه‌ری چاندنی روخساردا كه 56 كاتژمێر خایاند، روخساری كالێنی بۆ ئاندی چێندرا.\nپێش دیداره‌كه لیلی شڵه‌ژابو، ده‌ترسا له‌و ساته‌ی كه‌سێكی بێگانه به‌ده‌موچاوی مێرده‌كه‌یه‌وه ده‌بینێت كه خۆی كوشتوه. به‌ڵام هه‌ر زو ئه‌و ترس و شڵه‌ژانه‌ی ره‌وییه‌وه كاتێك ئاندی بینی و به‌خۆی وت، ئه‌و له هاوسه‌ره‌كه‌ی ناچێت. له‌جیاتی ئه‌وه پیاوێكی بینی كه ژیانی به‌هۆی ده‌موچاوی هاوسه‌ره كۆچكردویه‌كه‌یه‌وه ته‌واوگۆڕاوه. پیاوێك ماوه‌ی 10 ساڵ خۆی له‌چاوی خه‌ڵك و سه‌یركردنی ئاوێنه ده‌دزییه‌وه.\n10 ساڵ له‌مه‌وبه‌ر‌و له مانگه‌كانی كۆتایی 2006، ئاندی له شاری ویۆمینگ ده‌مانچه‌یه‌كی خسته ژێرچه‌ناگه‌یه‌وه‌و په‌نجه‌ی نا به په‌له‌پیتكه‌كه‌یه‌وه. به‌هۆی ئه‌و روداوه به‌شی هه‌ره زۆری ده‌موچاوی شێوا. لیلی-ش دوای خۆكوشتنی هاوسه‌ره‌كه‌ی ره‌زامه‌ندی نیشاندا له‌سه‌ر به‌خشینی سییه‌كانی، گورچیله‌كانی و ئه‌ندامه‌كانی تری جه‌سته‌ی. رێكخراوێكی قازانج نه‌ویست هاوكاری ئاندی كرد تا ده‌موچاوی كالینی بۆ بچێنرێت.\nله‌یه‌كچوونێكی زۆر هه‌بوه له‌نێوان كالین و ئاندی له‌ڕوی ته‌مه‌ن، جۆری خوێن، ره‌نگی پێست و پێكهاته‌ی ده‌موچاویانیانه‌وه، به‌جۆرێك دكتۆر سه‌میر ماردینی كه نه‌شته‌رگه‌ریی ده‌موچاوچاندنه‌كه‌ی ئه‌نجامداوه پێیوایه ره‌نگه ئه‌و دوانه ئامۆزا بوبن.\nكاتێك لیلی ره‌زامه‌ندی نیشانداوه ده‌موچاوی هاوسه‌ره‌كه‌ی بدرێت به‌كالین، هه‌شت مانگ بو سكپڕبوو. ئه‌و ده‌ڵێت بۆیه رازی بوه له‌سه‌ر ئه‌و كاره تا رۆژێك له‌رۆژان به هه‌ردو منداڵه‌كه‌ی بڵێت باوكیان چی كردوه بۆ یارمه‌تیدانی خه‌ڵك.\nپاش ساڵێك له‌نه‌شته‌رگه‌ریی چاندنی ده‌موچاوه‌كه كه زیاتر له 60 پزیشك‌و كارمه‌ند به‌شدارییان تێداكردوه، كالین ورده ورده له‌سه‌ر ژیانی ئاسایی رادێته‌وه، هه‌رچه‌نده وه‌كو 10 ساڵ له‌مه‌وبه‌ر ناتوانێت ئه‌و شتانه بكات كه حه‌زی پێده‌كردن له‌وانه جوینی پارچه‌یه‌ك پیزا. له‌گه‌ڵ ئه‌وه‌شدا هه‌ندێك چاره‌سه‌ری پزیشكی و چاره‌سه‌ری سروشتی وه‌رده‌گرێت. بۆئه‌وه‌ی ده‌ماره‌كانی ده‌موچاوی وه‌كو جارانی لێبێته‌وه بۆ نمونه قسه‌كردن و جوڵاندنی ده‌ماره‌كانی ده‌موچاو.\nلیلی‌و كالین هه‌ست ده‌كه‌ن به‌وه‌ی بونه‌ته خزمی یه‌كتر. پلانیشیان هه‌یه بۆئه‌وه‌ی په‌یوه‌ندییه‌كانیان به‌هێزبكه‌ن و كالین ده‌ڵێت: بڕێك پاره پاشه‌كه‌وت ده‌كات بۆئه‌وه‌ی له‌داهاتودا خه‌رجی خوێندنی لیۆناردی كوڕی ئاندی پێ دابین بكات.


📝 پرسەنامەی کۆسرەت رەسوڵبۆ کۆچی دوایی برای جەمال هەرووتی بەڵگەنامەکان\n📅 کاتی تۆمارکردن Feb 22 2022 10:14PM\nدەقی پرسەنامەکەی کۆسرەت رەسوڵ عەلی: برای بەڕێزم: [ زۆرتر... 👁] ✖ ✖ 0 3 ✔ 99% ✍ ر.هـ. 2/22/2022 10:14:25 PM\n📝 راگەیندراوی مەکتەبی سیاسیی YNDK دەربارەی بڕیاری دادگای باڵای فیدڕاڵی عێراق بە دۆسیەی نەوت و غازی کوردستان بەڵگەنامەکان\n📅 کاتی تۆمارکردن Feb 16 2022 8:22PM\nراگەیندراوی مەکتەبی سیاسیی YNDK دەربارەی بڕیاری دا [ زۆرتر... 👁] ✖ ✖ 0 1 ✔ 99% ✍ ز.ع. 2/16/2022 8:22:19 PM\n📝 راگەیەندراوی هەپەگە لەبارەی هێرشە ئاسمانییەکانی تورکیا 16-02-2022 بەڵگەنامەکان\n📅 کاتی تۆمارکردن Feb 23 2022 12:04AM\nدەقی راگەیەندراوی هەپەگە: سوپای تورکی دادگیرکەر ل [ زۆرتر... 👁] ✖ ✖ 0 2 ✔ 99% ✍ ر.هـ. 2/23/2022 12:04:22 AM\n📝 راگەیەندراوی وتەبێژی یەکێتی لەبارەی بڕیاری دادگای باڵای فیدراڵی ئێراق لە بارەی یاسای نەوت و غازی هەرێمی کوردستان بەڵگەنامەکان\n📅 کاتی تۆمارکردن Feb 20 2022 11:09PM\nدەقی راگەیەندراوەکەی ئەمین بابەشێخ، وتەبێژی یەکێتی [ زۆرتر... 👁] ✖ ✖ 0 2 ✔ 99% ✍ ر.هـ. 2/20/2022 11:09:31 PM\n📝 راگەیەنراوێک لە فراکسیۆنی کۆمەڵ لەبارەی بڕیارەکەی دادگای فیدراڵییەوە بەڵگەنامەکان\n📅 کاتی تۆمارکردن Feb 16 2022 8:37PM\nراگەیەنراوێک لە فراکسیۆنی کۆمەڵ لەبارەی بڕیارەکەی [ زۆرتر... 👁] ✖ ✖ 0 2 ✔ 99% ✍ ز.ع. 2/16/2022 8:37:21 PM\n👫 عادل نوری کەسایەتییەکان\n📅 کاتی تۆمارکردن Mar 1 2022 8:44PM\nناو: عادل نازناو: د. عادل ناوی باوک: نوری رۆژی [ زۆرتر... 👁] ✖ ✖ 1 1 ✔ 99% ✍ س.ئـ. 3/1/2022 8:44:14 PM\n👫 عوسمان قادر مەحمود مەحلان کەسایەتییەکان\n📅 کاتی تۆمارکردن Mar 28 2022 3:11PM\nناو: حاجی عوسمان ناوی باوک: قادر مەحمود مەحلان س [ زۆرتر... 👁] ✖ ✖ 0 1 ✔ 99% ✍ س.ب. 3/28/2022 3:11:22 PM\n👫 مریەم یەعقوب کەسایەتییەکان\n📅 کاتی تۆمارکردن Feb 16 2022 8:13PM\nناو: مریەم ناوی باوک: یەعقوب رۆژی کۆچی دوایی: 16 [ زۆرتر... 👁] ✖ ✖ 0 1 ✔ 92% ✍ ز.ع. 2/16/2022 8:13:48 PM


کەوانەکە شکاوە، تیر چۆن بهاوێژرێت؟ بەڕێز/ سکرتێری جڤاتی نیشتمانیی\nمحه‌مه‌دحسێن عه‌لى4/12/2019 667 جار بینراوە\nئەم جۆرە لە ڕەشبینی و لە داننان بە شکستدا لە دەمی کەسایەتیەکی دیاری بزوتنەوەی گۆڕانەوە، هەم مەهزەلە و هەم تراژیدیا، بەڕێزیان دەڵێن:\n((لەکاتی دەرکردنی بەیاننامە حەوت خاڵییەکەدا، من لێرە نەبووم، کە گەڕامەوە و سەرم لە کاک نەوشیروان دا، بەحەماسەتێکی گەورەوە باسی لەو بەیانە و هەنگاوەکانی دوای ئەوە کرد. ئەو پێی وابوو وەرچەرخانێک لەناوچەکە بەڕێوەیەو دەرفەتێکیشە بۆ گۆڕانکاری ریشەیی لە هەرێمیشدا دواتر ١٧ی شوبات رووی دا. پاش چەند رۆژێک سەرم لێدایەوە بینیم زۆر بێزارو بێتاقەتەو ئەو حەماسەی جارانی پێوە دیار نییە، من ئەمەم لا سەیر بوو چونکە وام هەست ئەکرد کە ئەو خۆپیشاندان و ناڕەزایەتیانە، رەنگدانەوەی بەیانەکەی گۆڕان و ئەو حەملە گەورەیەیە کە گۆڕان و راگەیاندنەکەی دەستیان پێ کردووە. هۆکاری ئەوەم لێ پرسی، وتی تازە هیچ نابێت و ئەم دەرفەتەشمان لەدەست دەرچوو بۆ گۆڕانکاری گەورە، وتم چۆن؟ وتی تازە مادام خۆپیشاندانەکان سەرەتا لە هەولێر دەستی پێ نەکرد و لێرە لە سلێمانی دەستیان پێکرد، کەواتە زۆر ئەستەمە بگوازرێتەوە بۆ ئەو دەڤەرە، هەر لێرە قەتیس ئەمێنێتەوە و هیچ ئاکامێکی گەورەی نابێت، چونکە لێرەوە ناتوانین سیستەمی حوکمڕانی لە کوردستاندا بگۆڕین))\nبەڕێزت لە هەڵدایت! چونكە خۆپیشاندانەکان گۆڕان دروستی نەکرد، لە یەکەم ئێوارەی خۆپیشاندانەکانەوە لە زمانی کاک نەوشیروانەوە کەناڵە چەواشەکارەکەتان(یادی بەخێر)لە بەیانێکتاندا خۆپیشاندەرانی بە گێرەشێوێن و سێبەندی هەرچی و پەرچی دانا!\nبە قسەی بەڕێزت بێت کاک نەوشیروان سیاسیەکی دوور بین و بە ئاگا نەبووە، چونکە هەرگیز سیاسییەکی تەکوین شیر ئاسا بە تینێک هەڵناچێت و حەماس نایگرێت و بە تینێکیش دانامرکێتەوەو نائومێد نابێت!\nوەک دەڵێیت: کاک نەوشیروان زانیوێتی هیچ سەوز نابێت ئەی کە زانی هیچ سەوز نابێت بۆ سواری شەپولەکەبوو؟ بۆ ئەو هەموو خەڵکەی دابە کوشت؟ بۆ ئەو هەموو خەڵکەی دابە شەقدا؟ بۆ سێ مانگ لە کەناڵەکەیەوە دنەی ئەم خەڵکەیدا؟\nئەو خەڵکانەی کەس وکاریان کوژراو زەرەرمەندبوون دەبێت بچنە بەردەم دادگا و شکات لەو بزوتنەوەیە بکەن که سێ مانگی ڕەبەق بە دروشم و هاش و هوش دنەدان دەدان کەسیان دابەکوشت و هەزارانیان دابەشەقدا!\nلە بەشێکیتری دانپێنانەکانیدا بەڕێز سکرتێری چڤات، ئەوە بەدی دەکرێت نەفی هەموو جوڵانەوەیەکی سیاسی دەکات لە زۆنی سەوزدا، بە زەرەری ئەم زۆنەی دەزانیت و بە قازانجی زۆنی زەردی دەبینی،\nجا کەوابوو دە ساڵە بۆ ئومێدی ساختە بۆ خەڵک دروست دەکەن؟ دەزانن لاوازبوونی یەکێتی لەم زۆنەدا بەقازانجی پارتییە، بۆ چالاکی و کارەکانتان نەبردە ئەو زۆنەکە؟\nدەڵێت: سیاسیەتکردن هەرچۆنێک بێت لێرە دەبێتە بنەماڵەی، جاکەوایە حزبەکەی تۆیش بووە بە حزبی بنەماڵەو ئەوەی حوکومی فعلی دەکات کوڕانی کاک نەوشیروانن،\nدە ساڵی ڕەبەقە ئەم حزبە درووست بوو جگەلە دروشم و دنەدانی خەڵکی هیچی سەوز نەکردووە، ئەوەتا ئێستا سکرتێری جڤاتەکەیان دان بەوەدا دەنێت، حزبەکەیان سەهۆڵکەو سالمی تێنەپەڕاند،\nئەوەندە کاریان لە سەر لاوازکردنی یەکێتی کرد پارتی لە 25 کورسیەوە بووە خاوەنی 45کورسی، خۆی دانی پێدا دەنێ تەرازووی هێز لاسەنگ بووە، گ\nجا ئەم لاسەنگبوونەی تەرازووی هێزە کێ هۆکاری سەرەكی بوو جگە لە بزووتنەوە قێزەونەكەی گۆڕان؟\nبشکۆ نەجمەدین لە ئەزموون و یادا دەڵێت: کاتێک چوومە شاخ دڵگەرم بە حەماس بووم قسەم بۆ خەڵکی لادێیەک دەکرد، هەموو قسەکانی خۆمم لا واقعی بوو، بەڵام خەڵکەکە لە ژێرەوە ورتە ورتێکیان دەکرد، ئەو ورتە ورتەی ئەوان زۆر لە قسەکانی من ڕاستترو واقعیتر بوو.\nبەڕێز سکرتێر! خەڵکی ئێمە هۆشیاری ئەوەی تێدایە دوو جار مارێک لە کونێکدا نەیگەزێت، ئەوەی بینیت چ سزایەکی ئێوەیدا زیاتر لە نیوەی هێزەکەتان لە چوار ساڵدا لە دەستدا،\nئازیزم! ئەو تیرەی باسی دەکەیت بنرێتە هەولێرەوە کەوانەکەیتان لە گردی زەرگەتە شکاند،\nکۆڵت فرە ڕەنگینە وا دەست کردووە بە واعیزدانی خەڵکی؟\nبەڕێز سکرتێر. ئێمە دەزانین بە ناڕاستەخۆ لە کوڕەکانی کاک نەوشیروانت داوە، بۆ ئەوەی کاتێک لە گۆڕان دەرکرایت بڵێت: ها من کاتێک ڕەخنەم کردوون و ئەوەم وتووە کە لە گۆڕاندا بووم، حەرەکەکانت نوێ نین کۆمەنیستەکەی دوێنێ.\nهۆشیاری خەڵك بە گشتی گەیشتووە ئاستێك نەك تەنیا ئێوە بەڵكو هەڵبژاردنەكان و سندووقەكانی دەنگدانیشی تێپەڕاند، ئێوە تازە تێپەڕێنران، ئێوە تەنانەت ئەو قەلەش نین ببنە بەدیلی یەكێتی و پارتی؛ ئێوە بارگرانی بوون بۆ ئەم كۆمەڵگە ماندووە، ئەم كۆمەڵگەیە ئێوەی تووڕ داوەتە دەرەوە، ناشیرینن زیاد لەوەی تەسەووری دەكەن!


89هەمین خەڵاتی ئۆسکار بە شێوەیەکی ئاسایی و بە گۆرانی و سەماکردن دەستیپێکرد بەڵام بە گەورەترین هەڵە کۆتایی پێهات. لە کاتێکدا هاتە سەر گرنگترین خەڵاتی شەوەکە ئەویش خەڵاتی باشترین فیلم بوو کە درا بە فیلمێکی هەڵە. فەی دەنەوەی لەگەڵ وارن بێتی، نێوی فیلمێکی هەڵەیان هەڵگرتبوو و بە هەڵە خاڵاتی باشترین فیلمیان دابە فیلمی " لالا لاند" لە بری فیلمی "موونلایت." بەڵام پاشان هەڵەکە ڕاست کرایەوە و خەڵاتەکە درا بە فیلمی موونلایت کە لەسەر بەسەرهاتی پیاوێکی ڕەشپێستی هاوڕەگەزبازە. جۆردن هۆرۆویتز بەرهەمهێنەری فلیمی لا لا لاند هەر کە بۆی ڕوون دەکرێتەوە فلیمی موونلایت براوەیە بە پەلە دەچێتە بەردەم مایکرۆفۆنەکە و ڕایدەگەیەنێت بە هەڵە ناوی فلیمەکەیان خوێندراوەتەوە و داوا لە دەرهێنەر و ئەکتەرانی فلیمی موونلایت دەکات بێنە سەر سەکۆکە و خەڵاتەکانی خۆیان وەربگرن. پاشان واڕن بیتی ڕوونی دەکاتەوە هەڵەکە چۆن بووە و دەڵێت لە نێو کاغەزەکەی دەستی وانووسرابوو\nکۆتایی بۆنەکەی شەوی یەکشەممە ئەوەندە سەرسوڕهێنەر بوو کە شتەکانی تری لەبیری خەڵکی بردەوە کە پڕبوو لە باس کرنی کارەکانی دانۆڵد ترامپ، گاڵتەوگەپ و چەندین گۆرانی و سەمای جۆراو جۆر.\nلالا لاند هەرچەندە نەبوو بە باشترین فیلمی ساڵ بەڵام خەڵاتی باشترین دیزانی دەرهێنەری وەرگرت. و دەهێنەری لالا لاند دەیمن چازێل خەڵاتی باشترین دەرهێنەری ساڵی بەدەست هێنا و لە تەمەنی 32 ساڵیدا بوو بە گەنجترین دەرهێنەری خاوەن خەڵاتی ئۆسکار.\nئێما ستۆن خەلاتی باشترین ژنە ئەکتەری وەرگرت بۆ ڕۆڵی لە فیلمی لالا لاند. و گۆرانی city of stars بوو بە باشترین گۆرانی ساڵ. و هەروها خەلاتی باشترین سینەماگرافیشی وەرگرت.\nئەکتەری فیلمی موونلایت ماهرشالا عەلی خەڵاتی باشترین ئەکتەری ڕۆڵی لاوەکی بەدەستهێنا.\nڤیۆلا دەیڤس باشترین خەڵاتی ئەکتەری لاوەکی بۆ فیلمی Fences (فێنسس) وەر گرت. و خەڵاتی باشترین ئەکتەریش درا بە کاسی ئەفلیک بۆ فیلمی Manchester by the Sea ( مانچستەر بای دە سی).\nدەرهێنەری ئێرانی ئەسغەر فەرهادی کە خەڵاتی باشترین فیلمی زمانە بیانییەکانی بردەوە بۆ فیلمی Salesman بەشداری نەکردبوو لە ئاهەنگەکە بۆ ناڕەزایی دەربڕین بەرامبەر ڕێبازی بەڕێوەبەرایتی ترامپ لەمەڕ کۆچبەران.\nچەند وێنەیەکی تری بۆنەکە.


یەدەگی بانکی ناوەندی عێراق ٧٠ ملیار دۆلاری تێپەڕاند\n2896 جار خوێندراوەتەوە\nبانکی ناوەندی عێراق رایگەیاند، یەدەگی نەختینەیی بەرزبووەتەوە بۆ زیاتر لە ٧٠ ملیار دۆلار. دەشڵێت، "دەستپێشخەرییەکانی بانکەکە بۆ پشتگیریکردنی کەرتی ئابوری گەیشتووەتە ١٥ تریلیۆن دینار".\nئیحسان یاسری جێگری پارێزگاری بانکی ناوەندی لە چوارچێوەی بەشداریکردنی لە بەرنامەی "تحت خطين" ی کەناڵی عێراقیە رایگەیاند، یەکێک لە کارەکانی بانکی ناوەندی بریتییە لە کۆنترۆڵکردنی کەرتی بانکی.\nئاماژەی بەوەشدا، کەرتی بانکی حکومەت ٨٥٪ی پارەدانی دامەزراوەکان و خەڵکی لە ئەستۆیدایە.\nوتیشی، کاری ئابوری بانکەکان پێویستی بە جیاکردنەوەی خاوەندارێتی لە بەڕێوەبردن هەیە و بانکی ناوەندی لەم دواییەدا سەرنجی خستووەتە سەر هەڵسوکەوتی بانکەکان.\nلەبارەی بەرزبوونەوەی ئاستی یەدەگی نەختینەیی، ئیحسان یاسری ئاشکرای کرد، "پێنج تریلیۆن دەستپێشخەرییەکە گەیشتووەتە نۆ تریلیۆن دینار و هەموو دەستپێشخەرییەکانمان گەیشتووەتە ١٥ تریلیۆن دینار و یەدەگی بانکی ناوەندی ٧٠ ملیار دۆلاری تێپەڕاندووە".\nئەوەشی خستەڕوو، "ئێمە زیاتر لە ٧٠ بانکمان هەیە کە حەوت بانکیان حکومەتن و نیوەیان لە ئاستێکی نایابدان"\nوتیشی، بانکەکان کێشەیەکی گەورەی سەپاندنی یاسایان هەیە و مەترسی بانکەکان لە قەرزدا ٣٠ -٤٠٪ زیاد دەکات و رێژەی قازانج بە مەترسیی زیاترەوە بەرزدەبێتەوە.\nباسی لەوەشکرد، بانکی ناوەندی دەستپێشخەرییەکەی کەرتی خانووبەرە بێ سوودە و بەشەکانی تر لە جیاوازی رێژەکان و زیاتر لە ٤٦ تریلیۆن دینار قەرزن لە بانکی ناوەندییەوە بۆ وەزارەتی دارایی.\nئەمە لەکاتێکدایە، بەهۆی جەنگی روسیا و ئۆکرانیاوە بەردەوام نرخی نەوت لەبەرزبوونەوەدایە و بۆ یەکەمجار و دوای هەشت ساڵ لە رێکەوتی ٢٤ی٢ی ٢٠٢٢، دوای دەستپێکردنی ئۆپراسیۆنەکانی روسیا لە ئۆکرانیادا نرخی یەک بەرمیل نەوت لە ١٠١ دۆلار و ٢٣ سەنتەوە گەیشتە ١٠٥ دۆلار و ٧٥ سەنت.\nلەگەڵ بەرزبوونەوەی نرخی نەوت لە بازاڕەکانی جیهاندا و هەڵگرتنی بەشێکی زۆری رێکارە توند و قورسەکانی روبەڕووبونەوەی کۆرۆنا لە جیهاندا جموجوڵ و ئاڵوگۆڕە بازرگانییەکان بەشێوەیەکی بەرچاو بوژانەوە و بەمەش داهاتی نەوتی عێراق بەشێوەیەکی بەرچاو بەرزبووەوە، بەشێوەیەک لە رێکەوتی٢٥ی ٢ی ٢٠٢٢ وەزارەتی نەوتی عێراق رایگەیاند، داهاتی ساڵی رابردووی هەناردەکردنی نەوت گەیشتووەتە نزیکەی ٨٤ ملیار دۆلار.\nلە رێکەوتی ٢٦ی ٣ی ٢٠٢٢ نرخی نەوت بەڕێژەی ٥٠٪ بەرز بووەوە و بەرزترین ئاستی خۆی لە ساڵی ٢٠٠٨ەوە تۆمارکرد بە جۆرێک نرخی یەک بەرمیل نەوتی خاوی برێنت بۆ ١٣٩ دۆلار و ١٣ سەنت بەرز بووەوە.


زایینی: ١٦-١١-٢٠١٥ - هەتاوی: ١٣٩٤/٠٨/٢٥ - ١٢:١٥ تاران قه‌باره‌ی فۆنت:\nكوردستان میدیا: سێ فه‌رمانده‌ی دیكه‌ی سوپای تیرۆریستیی پاسداران له‌تێكهه‌ڵچوون له‌گه‌ڵ هێزه‌كانی ئۆپۆزێسیۆنی به‌شار ئه‌سه‌د له‌سووریه‌كوژران.\nسه‌رچاوه‌هه‌واڵه‌كانی سه‌ر به‌سوپای پاسداران، ڕۆژی هەینی بیست و دووهه‌می خه‌زه‌ڵوه‌ر، هه‌واڵی كوژرانی سێ فه‌رمانده‌ی دیكه‌ی ئه‌م ڕێكخراوه‌تیرۆریستیهی‌به‌ناوه‌كانی مه‌سعوود عه‌سكه‌ری، موحه‌ممه‌دڕه‌زا دێهقان و ئه‌حمه‌د عه‌تایی له‌سوورییه‌یان بڵاو كرده‌وه.\nئه‌م سێ فه‌رمانده‌یه‌ی سوپا ڕۆژی پێنج شه‌ممه‌بیست و یه‌كی خه‌زه‌ڵوه‌ر له‌پارێزگای حه‌ڵه‌ب له‌باكووری سووریه‌كوژراون.\nپێگه‌ی هه‌واڵنێریی "ئازادگانی ئێران" به‌بڵاوكردنه‌وه‌ی وێنه‌ی ته‌رمه‌كانی ئه‌م فه‌رماندانه‌ی سوپا، هه‌واڵی كوژرانیانی پشتڕاست كرده‌وه.\nبه‌پێی ئه‌و ئامارانه‌ی كه‌له‌لایه‌ن هه‌واڵنێرییه‌كانی ڕێژیمه‌وه بڵاو بوونه‌ته‌وه، له‌ده‌سپێكی ئۆپراسیۆنی موحه‌ڕره‌م تا ئێستا، زیاتر له٤٠ پاسدار له‌پارێزگای حه‌ڵه‌بی سووریه‌كوژراون.\nهه‌روه‌ها ماڵپه‌ڕی "مه‌شرق" به‌بڵاوكردنه‌وه‌ی وێنه‌و ناوی تیرۆریسته‌كانی سوپای پاسداران له‌سووریه،پشتڕاستی كردووه‌ته‌وه‌كه‌له‌ماوه‌ی ٢ حه‌وتووی ڕابردوودا، زیاتر له٢٠ پاسدار كوژراون.\nله‌لایه‌كی دیكه‌وه، هه‌واڵێكی پشتڕاستنه‌كراوه‌باس له‌وه‌ده‌كات كه‌قاسم سولێمانی، فه‌رمانده‌ی سوپای قودس له‌نزیك حه‌ڵه‌ب له‌تێكهه‌ڵچوون له‌گه‌ڵ هێزه‌كانی ئۆپۆزێسیۆنی سووریه‌كوژراوه.\nتا ئه‌م كاته‌ڕاگه‌یه‌نه‌كانی سه‌ر به‌ڕێژیم سه‌باره‌ت به‌م هه‌واڵه‌هیچ دژكرده‌وه‌یه‌كیان پیشان نه‌داوه.\nكوژرانی ئه‌ندامانی سوپای پاسدارانی ڕێژیمی كۆماری ئیسلامی له‌كاتێكدایه‌كه‌كاربه‌ده‌ستانی ئه‌م ڕێژیمه‌ناردنی هێزیان بۆ سووریه‌ڕه‌ت كردووه‌ته‌وه، به‌ڵام له‌ماوه‌ی ١٠ ڕۆژی ڕابردوودا، به‌رده‌وام هه‌واڵی كوژرانی هێزه‌كانیان بڵاو كردووه‌ته‌وه.\nپاش ده‌ستێوه‌ردانی سه‌ربازیی ڕووسیه‌له‌شه‌ڕی نێوخۆیی سووریهدا، پاڵپشتیی ڕێژیمی ئێران له‌ڕێژیمی به‌شار ئه‌سه‌د زیاتر بووه‌و ڕۆژانه‌ئاماری كوژراوانی سوپای پاسداران له‌سووریه‌زیاتر و زیاتر ده‌بێت.


چەکدارانی بەرەی رزگاری سوریا دەبینرێن لە پێگەیەکی پێشەوە به‌رامبه‌ر هێزەکانی رژێمی سوریا. ئەو گروپە ناوچەی جەبەل زاویەی بە ناوچەی سەربازی داناوە و مەدەنیەکانی لێ گواستۆتەوە. [خاوەنی وێنە: پەیامنێرێكی ئیدلیب]\nلەم چەند رۆژەی دواییدا، کەشی شه‌ڕ گەڕاوەتەوە بۆ هه‌رێمی ئیدلیب له باکوری خۆرئاوای سوریا، كه له‌وێ هێرشە ئاسمانیە نوێکان و شەپۆلێکی نوێی ئاوارەکان به‌دیده‌كرێت، چالاکوانێکی ناوچەکە پێنجشەممە (4 حوزەیران) وتی.\nچالاکوانێکی ئیدلیب، موسعەب عەساف بە دیارونای وت له ئێوارەی سێشەممەدا هێرشە ئاسمانیەکانی روسیا و تۆپبارانی چڕی رژێمی سوریا ده‌ستیانپێكرده‌وه له ناوچەیەك لە کەناری پارێزگاکانی لازقیە و حەمما و ئیدلیب.\nوتی ئەو هاوڵاتیە ئاوارانەی بەمدواییانە گەڕاونەتەوە بۆ ماڵەکانیان دووبارە هەڵاتوونەتەوە، بەرەو چەند ناوچەیەکی تاڕادەیەك ئه‌مینتر نزیك بە سنووری تورکیا.\nوتی "دوایین پێشهاتەکان سەرلەنوێ کەشێکی نوێی شه‌ڕیان گەڕاندۆتەوە،" کە دووبارە باڵی کێشاوە بەسەر ئەو ناوچەیەدا کە پێشتر تاڕادەیەك ئارام بوو دوای ئاگربەستێك لە مانگی ئازاردا.\nچەکدارێکی بەرەی رزگاری سوریا لە بازگەیەکی چاودێری وەستاوە لە ناوچە گوندنشینەکانی ئیدلیب، کە تێیاندا بارگرژی زیادیکردووە. [خاوەنی وێنە: پەیامنێرێكی ئیدلیب]\nدوکەڵ لە ناوچە کشتوکاڵیەکانی نزیك مەعەرەت نوعمان بەرزدەبێتەوە، کە لەوێ رژێمی سوریا و میلیشیا هاوپەیمانەکانی هێزی پشتیوانییان هێناوە. [خاوەنی وێنە: ناوەندی راگەیاندنی ئیدلیب]\nوتیشی فڕۆکە جەنگیەکانی روسیا ناوچەیەکیان کردە ئامانج لەنێوان جەبەل ئەکراد و کەبینەدا لە پارێزگای لازقیە، نزیك بە سنووری پارێزگاکانی ئیدلیب و حەمما.\nوتی هاوکات، هێزی پیادەی رژێم و تۆپبارانی سەخت شاری فەتیرەی له ئیدلیب و چەند ناوچەیەکی دەوروبەریان کردە ئامانج، لەگەڵ ناوچەی جەبەل زاویە و شارۆچکەکانی سفوهین و کەنسەفرە و بەرە و ناجیە.\nعەساف وتی ئۆپەراسیۆنە سەربازییەکە شتێکی نامۆ نەبوو، ئاماژەشیکرد بەوەی هەمووان چاوەڕوانی ئەوە بوون کە رژێمی سوریا و هاوپەیمانەکەی، روسیا، بیانه‌وێت شاڕێگەی ستراتیژیی M4 کە لازقیە و حەلەب پێکەوە دەبەستێتەوە، ئه‌مینبكه‌ن.\nپێکدادان لە دەوروبەری جەبەل زاویە\nعەساف وتی نزیکەی 35 گوند و شارۆچکە لە ناوچەی جەبەل زاویەی باشوری ئیدلیب هەن، کە لەوێ هێشتا بڕێکی زۆر لە چەکدارانی ئۆپۆزسیۆن بوونیان هەیە.\nئەمە بۆتە ئاستەنگێك لەبەردەم ئامانجی رژێمدا بۆ ئه‌مینكردنی شاڕێگەکە.\nچالاکوانەکانی ناوچەکە و رۆژنامەوانان چاودێریی رژێم و میلیشیا هاوپەیمانەکانیان کردووە، بەتایبەتی ئەوانەی لەلایەن سوپای پاسدارانی شۆڕشی ئیسلامی ئێرانەوە پشتیوانیدەکرێن، کە چەکداری زیاتر و پشتیوانیی لۆجستی و سەربازییان هێناوە.\nعەساف وتی ئەمەیان وەك ئاماژەیەك بینی بەوەی ئۆپەراسیۆنە سەربازییەکە له ئان و ساتی ڕووداندایه.\nوتی رۆژانە پێکدادانی بچوك روودەدات لەنێوان گروپەکانی ئۆپۆزسیۆن و هێزەکانی رژێمدا لەکاتێکدا هەوڵی بەردەوام لەهەردوولاوە هەیە بۆ پێشڕەویکردن.\nعەساف وتی هەردوولا لە دۆخی ئامادەییدان و هەردوولا هێزی پشتگیرییان هێناوە.\nهێزی بەرەی رزگاری سوریا دۆخی ئامادەباشیی بۆ چەکدارانی خۆی راگەیاند و جەبەل زاویەی ناوبرد بە ناوچەیەکی سەربازی و داوای لە مەدەنیەکان کرد لێی نزیكنەبنەوە.\nوتی لە ناوچەکە چەندین شارۆچکە هەن، لەنێویاندا به‌نین، رێگەی فەرکیا و ناوچەی مەجره‌شە، مەزاف و کەدورە.


کوردیپێدیا - فایەق بێکەس\n👫 فایەق بێکەس | پۆل: کەسایەتییەکان | زمانی بابەت: 🏳 کوردیی ناوەڕاست\n10 دەنگ 3 ⭐\nناوی فایق کوڕی عەبدوڵڵابەگی کوڕی کاکەحەمەی کوڕی ئەلیاسەقۆجەیه. بنچینەی بنەماڵەیان لە قەڵاچوالانەوە هاتووەتە سلێمانیسلێمانی و خۆی لە 1905دا لە سیتەکسیتەک هاتووەتە ژیانەوه، ئەو دێیەش بیست کیلۆمەترەیەک لە باکووری رۆژەڵاتی سلێمانییەوە دوورە و ئەو ئەوساتەش سیتەک سەنتەری شارباژیر بووه. عەبدوڵڵا بەگی باوکی لەوێ تابوور ئاغاسی بووه. لە دایکیشیەوە لە بنەماڵەی ئاغەلەرەکانی سلێمانییه.\nساڵی یەکەم و دووهەمی تەمەنی لە سیتەک بەسەربردووە و، پاشان ماڵیان هاتووەتەوە سلێمانی و لە تەمەنی سێ ساڵایدا ئاوەڵەی دەرداوه. هەر بەمناڵی باوکی لەحوجرەی فەقێ خستوویەتیە بەر خوێندن.\nلە 1911دا باوکی بەئیشی میری نێرراوەبۆ خانەقی و لەوێوە بۆ بەغدا. لەبەغداوەئەنێرێ بەدوای ماڵ و مناڵەکەیدا و ئەیانباتەئەوێ. پاش ساڵێک خۆی چووەبۆ تورکیا و ئەوانی لەبەغدا بەجێهێشتووه. ئیتر فائق باوکی نەدیوەتەوه. هەر لەو ماوەیەدا حەمەسەعیدی برا گەورەی لە ئاوی دەجلەدا ئەخنکێ و دوابەدوای ئەو دایکیشی کۆچی دوایی دەکات و فایق ئەکەوێتەلای خاڵی. ئەویش پاش چەند مانگێک ئەمرێ و فایق و تاهیری برای بچووکی بەبێکەسی ئەمێننەوه.\nئەو ساتەی شەڕی یەکەمی جیهان هەڵدەگیرسێت، رێی هاتوچۆی نێوان بەغدا و سلێمانی دەگیرێت. حاجی ئەمینی کاکەحەمەی مامی لە سلێمانییەوە ئەنێرێتە لای حاجی عەلی ئاغا، ئەوەی لەبەغدا بووه، کە چاودێری فایق و براکەی بکات و هەر میراتێکیان لەباوک و دایکیانەوە بۆ مابێتەوەبۆیان خەرج بکا. ئەویش ئەیانداتە دەستی حەبەخان ناوێک، ئەوەی خێزانی ئەفسەرێکی خەڵکی سلێمانی بووە و لەبەغدا دانیشتووه.\nژنەکەش مەردانە ئەیانخاتە ژێر باڵی بەزەییی خۆی و وردە وردە پێیشیان ئەخوێنێ. دوو سێ ساڵێک بەم جۆرە ژیان بەسەردەبەن. لە 1917دا کەساسییەکی زۆریان تووش دەبێ. لە 1918دا حەبەخان ئەیانباتەوە بۆ سلێمانی بۆ لای حاجی ئەمینی مامیان.\nفایق لەسلێمانی ئەخرێتە قوتابخانە و لە پۆلی سێهەمدا وەرئەگیرێ و تا ساڵی 1923 لەسەر خوێندن بەردەوام دەبێت. هەموو ساڵێ بەیەکەم دەرئەچێ. لەو ساڵەدا لەسەر ئارەزووی مامی ئەچێتە قوتابخانەی علمیە لەکەرکوککەرکوک. بەڵام بۆی رێناکەوێ لەوێ بخوێنێ، ئەچێتەبەغدا و ساڵی 1924 - 1925 لە دار العلوم بەسەرئەبا. لەوێش لەبەردەم بژێوی بژی و لەساڵی 1926 - 1927دا ئەگەڕێتەوە بۆ سلێمانی. لەوکاتەدا سلێمانی تەنها پۆلی یەکەمی ناوەندیی تیا بووه، ناچار تێی ئەچێ.\nلەو ساڵانەدا تەنگوچەڵەمەی ژیان ناچاری ئەکا دوکانێکی جگەرەچێتی بکاتەوه، بەڵام ئەمەش سەرناگرێ و دەستدەکات بەجگەرە و شقارتە فرۆشتنی دەستگێڕی و پاشان پەنا ئەباتەبەر ئەشغاڵ و بەڕۆژانە لە ڕێگای عەربەتعەربەت ئیش ئەکاو چەند مانگێک لەسەر ئەم ئیشەدەبێت.\nلە 1928دا بۆ ماوەی چەند مانگێک لەهەولێرهەولێر ژیاوه. لەو سەردەمەدا خوالێخۆشبوو قالەی ئایشەخان ئەندازیاری ئەشغاڵ بووە و سەرپەرشتی کردنەوەی رێگای هەولێر - رەواندز - رایاتی کردووه. بێکەس دۆستی لەئەشغاڵ دامەزراندووە. هەر لەو ساڵەدا بێکەس ئەبێ بەمامۆستای زانستی و لە1929دا ئەبیستێ باوکی لە مەرعەش لە تورکیا مردووه. لەساڵی 1930دا بەهەر دەردی سەریەک بووە بەدوای میراتی باوکیا ئەچێ بۆ تورکیا، هەر لەو ساڵەدا بەنائومێدی ئەگەڕێتەوه.\nهەر لەو ساڵەدا بوو راپەڕینەکەی شەشی ئەیلوول لەدژی هەڵبرژادنە ساختەکەی دەزگای پادشایەتی روویدا. بێکەس یەکێک بوو لەو نیشتمان پەروەرانەی سەرکردەی ئەو راپەڕینەیان کرد و تێیدا برینداریش بوو.\nلەئەنجامی ئەو رۆڵەدا ئەیگرن و ئەیخەنە بەندیخانەوه. هەر لەسەر ئەم بەشداربوون و سەرکردەیییەی لەسەر کاریش لای ئەبەن. هۆنراوە بەناوبانگەکەی ئەی وەتەن مەفتوونی تۆم...ی لەناو بەندینخانەدا نووسیوەتەوه.\nئەو ساتەی لەبەندینخانە دێتە دەرەوه، قوتابخانەیەک ئەکاتەوە بۆ ئەوەی وانەی تێدا بڵێتەوەو پێی بژی. لە 1933دا میری وەرئەگرێ بە مامۆستا و ئەینێرێتە مۆرتکەی بازیان و پاشان ئەینێرێتە تەوێڵەتەوێڵە. لە هاوینی 1935دا لەگەڵ کۆمەڵە مامۆستایەک، لەوانەش یەکێکیان مامۆستا گۆرانی شاعیری بەناوبانگ بووه، بەشداری لەکۆرسێکدا کردووەلەبەغدا بۆ مامۆستایان ئامادەکراوه. بێکەس لەو سەردەمەدا مامۆستای قوتابخانەی سەرەتایی بازیان بووه.\nلەساڵی 1937دا لەوزەی میریدا نامێنێت. مامۆستایەکی نەترسی وەها لەسلێمانیدا هەبێ گیانی خەبات و کوردایەتی بڵاوبکاتەوه، دووری ئەخاتەوە بۆ حیللە و پاش ساڵێک ئەینێرێ بۆ عەماره. بەڵام بێکەس رازی نابێت بچێ و دەست لەئیشەکەی هەڵئەگرێ و دێتەوەسلێمانی. لەوێش قوتابخانەیەک ئەکاتەوەتا 1941 وانەی تێدا ئەڵێتەوه. ئەنجا ئەیکەنەوە بە مامۆستای قوتابخانەکانی میری و تا دوایی ساڵی 1948دا لە قەرەداغقەرەداغ و سلێمانی و سورداشسورداش و هەڵەبجەهەڵەبجە مامۆستا ئەبێ.\nلە 1948-12-18دا بۆ یەگجاری سەر ئەنێتەوه.\nبێکەس جگە لە زمانی کوردی، عەرەبی و فارسی و تاڕادەیەک ئینگلیزیشی زانیوە. بەتایبەتی لەعەرەبیدا دەسێکی باڵای هەبووه. هۆنراوەیەکی زۆری عەرەبی لەبەربووه. هەروەها بڵاوه، کە موعوللوقاتی سەبعە بەتەواوەتی لەبەربووه.\nبێکەس دووژنی هێناوە: یەکەمیان لەساڵی 1935دا، بەڵام پاش ساڵێک بەنەخۆشی دەردەباریکە کۆچی دواییکردووە و مردنەکەی کارێکی زۆری کردۆتەسەر دەروونی بێکەس و وای لێکردووە ماوەیەک گۆشەگیری ببێت.\nلەم ژنەی کچێک و لەژنی دووهەمی دوو کچ و کوڕێکی بووه. کوڕەکەشی (شێرکۆ)ه.\n#سلێمانی | #سیتەک | #کەرکوک | #عەربەت | #هەولێر | #تەوێڵە | #قەرەداغ | #سورداش | #هەڵەبجە |\n1. 👁 سروود و شیعری مناڵان\n2. 👁 گفتوگۆیەک لەگەڵ شیعرەکانی فایەق بێکەس دا\n1. 👁 ئەی دلێران، بێچوە شێران\n2. 👁 ئەی مانگ! من و تۆ هەردوو هاودەردین\n3. 👁 ئەی وەتەن مەفتونی تۆم و شێوەتم بیرکەوتەوە\n4. 👁 خوایە وەتەن ئاوا کەی\n5. 👁 داری ئازادی بەخوێن ئاو نەدرێ قەت بەر ناگرێ\n6. 👁 شیعرێک لەلایەن قانع لە شاری مەهاباد بە بۆنەی هەڵکردنی ئاڵای کوردستان بۆ فایەق بێکەس\n7. 👁 فیکری سەرکەوتن\n8. 👁 قەومی کورد ئیسپاتی کرد بۆ عالەمی سەر ڕووی زەمین\n9. 👁 کورد ئەبەد ناگاتە مەقسەد نۆکەری بێگانەیە\n1. 👁 بێکەسی شاعیر لە هەڵەبجە\n2. 👁 شاعیری گەورەی کورد فایەق بێکەس 1933\n3. 👁 نادی سلێمانی - 1933\n4. 👁 وێنەیەکی شاعیری نەتەوەیی کورد مامۆستا فایەق بێکەس له شاری هەڵەبجە\n1. 👁 یاپراخەکەی بێکەس\n1. 👁 Faîk Bêkes\n3. 👁 شەفیقە سەعید\n📅 رۆژی کۆچی دوایی: 18-12-1948\n➕ ئەم بابەتە لەلایەن: (هاوڕێ باخەوان)ەوە لە: Nov 10 2008 10:06AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 18 2020 12:33PM باشترکراوە\n👁 ئەم بابەتە 212,945 جار بینراوە\n📷 فایلی وێنە 1.0.2 26 KB Dec 8 2020 11:06AM هاوڕێ باخەوان


شازادەی سعودیە محەمەد بن سەلمان بەشداریدەکات له کۆبوونەوەیەكدا لەگەڵ وەزیری دەرەوەی ئەمریکا لە جەددە لە 18 ئەیلول. [ماندێل ناگن/پوول/ئاژانسی فرانس پرێس]\nنرخی نەوت دووشەممە (30 ئەیلول) له‌سه‌دا 1 دابەزی دوای ئەوەی شازادەی سعودیە محەمەد بن سەلمان وتی جەنگ لەگەڵ ئێران ئابوریی جیهان تێكده‌شكێنێت و لەجیاتی ئەوە ئاماژەیکرد بە گرتنەبەری چارەسەری ناسەربازی.\nواشنتۆن، ریاز، بەرلین، لەندەن و پاریس ئێران تۆمەتباردەکەن بەو هێرشانەی زیانیان گەیاند بە کەرتی نەوتی سعودیە لە 14 ئەیلول و گەورەترین هەناردەکەری نەوتیان ناچارکرد بەشێوەیەکی بەرچاو بەرهەمهێنان کەمبکاتەوە.\nشیکاروان نەعیم ئەسلام لە دەزگای سینك ماركێت، به ئاماژەكردن به وتەکانی شازادەكه لە بەرنامەی "60 خولەك"ی سی بی ئێسدا رۆژی یەکشەممە، وتی: "لەبارەی بابەتە جیۆپۆلەتیکیەکانەوە، لەئێستادا بۆچوونی عاقڵانه لەنێو سعودیەدا له‌ئارادایه."\nمحەمەد بن سەلمان وتی جەنگ کارەساتبار دەبێت بۆ گەشەی جیهانی.\nشازادەكه وتی: "هەناردەی نەوت دەوەستێت و نرخی نەوت بازدەدات بۆ بەرزییەکی بێوێنە کە لە ژیانماندا نەمانبینیووە."\nوتی: "ناوچەکە له‌سه‌دا 30 تەواوی وزەی جیهان دابیندەکات، نزیکەی له‌سه‌دا 20ی راڕەوی بازرگانیی جیهانە و نزیکەی له‌سه‌دا 4% کۆی داهاتی ساڵانەی جیهانە. وێنای ئەوە بکە تەواوی ئەم سێ شتە پێکەوە بوەستن."\nوتیشی: "ئەمە مانای داڕوخانی تەواوەتیی ئابوریی جیهانە، نەك تەنیا هی سعودیە یان خۆرهەڵاتی ناوەڕاست."\nگەشبینی سەرەڕای پاشەکشەکان\nشیکاروانێكی باڵای ئابوری لە گروپی بازرگانی ئۆواندا، کرەیگ ئێرلام، وتی: "لە دوو هەفتەی رابردوودا نەوت هەمووانی سەرسام کردووە، بەجۆرێك نرخی بەرزبووه‌وە بە هێرشەکانی سەر وێستگەکانی سعودیە پێشئەوەی ماوەیەك دواتر تەواو پێچەوانە ببێتەوە."\nوتی: "ئاشکرایە بازرگانانزۆر گوێناده‌ن بە بیمه‌ی مەترسی له بواری نه‌وتدا. لەجیاتی ئەوە، دووبارە تەرکیزەکە لەسەر جوڵەی داوایه له‌سه‌ر نەوت و مەترسی دابەزینی زیاتر دەکرێت له‌كاتێكدا خاوبوونه‌وه‌ی ئابوری جیهان به‌رده‌وام ده‌بێت."\nئاژانسی فیچ رەیتینگ دووشەممە ئاستی متمانەی دارایی سعودیەی بە یەك پلە دابەزاند، بەهۆی "بارگرژییە جیۆپۆلەتیکی و سەربازییەکانه‌وه لە ناوچەی کەنداو".\nلە کاتی دابەزاندنی ئاستەکەدا، فیچ ددانی نا بەوەدا كه ئارامکۆ بەهێزیی نیشانداوە لەبەرامبەر هێرشەکاندا بەوەی خێرا کارەکانی دەستپێکردۆتەوە یاخود جێگرەوەی بۆ بەرهەمە لەدەستچووەکە داناوە و زیاتر بەهۆی ئەو بڕە زۆرەی بەرهەمی یەدەگه‌وه کە بنیاتی ناوە.\nبەڵام وتیشی "هەرچەندە بەرهەمهێنانی نەوت لە کۆتایی ئەیلولدا بەتەواوەتی دەستیپێکردەوە، پێمانوایە مەترسی هێرشی زیاتر هەیە بۆ سەر سعودیە، کە دەکرێت ببێتە هۆی زیانی ئابوری".\nئاژانسەکە لە بەیاننامەیەکدا رایگەیاند كه ئاستی دراوی بیانیی دوورمەودای سعودیەی لە ئەی پڵەسەوە دابەزاندووە بۆ ئەی، بەڵام سەقامگیرە.\nلە بەیاننامەیەکدا، وەزیری دارایی سعودیە رەخنەی لە دابەزاندنەکە گرت و وتی دابەزاندنەکە رەنگدانەوەی دەستپێکردنەوەی خێرای بەرهەمهێنانی نەوتی شانشینەکە نەبوو، داوای لە فیچ کرد بڕیارەکەی پێچەوانە بکاتەوە.\nوتی به‌پێچه‌وانه‌وه هێرشەکانی 14 ئەیلول و بارودۆخی دوای ئه‌وه "توانای بەرچاوی سعودیە ده‌رده‌خه‌ن بۆ مامه‌ڵه‌كردنێكی كارامانه لەگەڵ بەڵادا... (و) پابەندبوونی بە راگرتنی سەقامگیرییه‌وه لە بازاڕی نەوتی جیهاندا".\nبەیاننامەکەی سعودیە رایگەیاند کە شانشینەکە هەناردەی نەوتی خاوی گەڕاندۆتەوە بۆ ئاستی پێش هێرشەکان و توانای بەرهەمهێنانی گەیاندۆتە 11.3 ملیۆن بەرمیل لە رۆژێکدا و پلانیشی هەیە لە تشرینی دووەمدا بگاتە توانای تەواوەتیی كه 12 ملیۆن بەرمیله لە رۆژێکدا.\nپاڵاوتگەی سمود لە سەلاحەدین دەستیكردۆته‌وه بە بەرهەمهێنانی بەرهەمە نەوتیەکان، لەنێویاندا بەنزین، دیزڵ، کیرۆسین، نەوتی خاو و گازۆلین.


Formî tomarkirdinî babet | ئێمە گەلەکۆمەی ناڕەوای 15ی شوباتی 1999 کە لە کەسێتی بەڕیز عەبدوڵا ئۆجەلاندا، بە توندی شەرمەزار ئەکەین!\nئێمە گەلەکۆمەی ناڕەوای 15ی شوباتی 1999 کە لە کەسێتی بەڕیز عەبدوڵا ئۆجەلاندا، لە سەر بززوتنەوەی ئازادیخوازی کوردستان بەڕیوەچوو، بە توندی شەرمەزار ئەکەین! لە 15ی شوباتی 1999دا نادادپەروەری و ناڕەواییەکی مەزن کرا. گەورەیی ئەو نادادپەروەرییە لە کاراکتەری رووداوەکەو کردەوەکەدا بەدی ئەکرێت. لە لایەکەوە مەزنیی گەلی کوردستان و سەرۆکی #پەکەکە# بەڕێز عەبدوڵا ئۆجەلان، لە لایەکی تریشەوە دەوڵەتی داگیرکەری تورکیاو دەوڵەتانی هەوپەیمانی ئەو. بەڕیز ئۆجەلان خەبات بۆ دۆزی ئازادیی گەلی خۆی ئەکات، تێکۆشان بۆ رزگاریی وڵاتی خۆی ئەکات. دوژمن و هاوپەیمانە جیهانیەکانیان رێککەوتن و ویستیان دەرگاکانی دنیای لێ دابخەن، رێی هەناسەدانی لێ بگرن. ئەوان بیریان لە ویژدان و مافی مرۆڤ و یاساو دادوەریی و ئەخلاق نەکردەوە، کاتێک بڕیاریان دا مەزنێکی کوردان کە بۆ ویژدان و دادپەروەریی، بۆ ئاشتی و یەکسانی و ئازادی و هەموو بەها مرۆڤایەتیەکان خەبات ئەکات، بێدەنگ بکەن و رێی ژیانی لێبگرن. رێککەوتنی نێوان تورکیاو هاوپەیمانە جیهانیەکانی، هەر لە ئەمەریکاوە بگرە تا چەندین دەوڵەتی ناو یەکێتی ئەوروپا، یۆنان و هەتا روسیاو ئیسرائیل، میسرو کینیا، هەموو لەو بارەیەوە یەکیان گرت و بەرژەوەندی خۆیان لەوەدا بینی کە هەموو نۆرمە مرۆڤایەتی و ئەخلاقیەکانی بخنە ژێر پێ، هەموو تواناو دەزگا سیخوڕیەکانیان لە دژی بەڕیز ئۆجەلان بخەنە کار کە لە ژێر پاراستنی یۆنانی ئەندامی یەکێتی ئەوروپادا بوو، بۆ ئەوەی بە فێڵ و خیانەت بیگرن و رادەستی تورکیای بکەن. پرۆسەی گەلەکۆمە بە روونی ئەوەی دەرخست کە ئەو ناوەندە نا دادپەروەرانە نەگەیشتنە ویست و داخوازیی خۆیان و ئامانجیان بەدی نەهێنا. ئەوان بە هیوای ئەوە بوون پەکەکە کە پێشەنگێکی رادیکاڵی بزووتنەوەی نەتەوەیی کوردستانە، تێک بدەن و لەناو ببەن. یان هەر هیچ نەبێ زۆر لاوازی بکەن. بەڵام ئەوەی ئەوان چاوەڕێی بوون لە ماوەی ئەم 18 ساڵەدا بە تەواوی پێچەوانە بوو. نە بەڕیز ئۆجەلان وازی لە تێکۆشان هێنا، نە خەڵکی کورد و کوردستانیانیش دەستبەرداری دۆزی رەوای خۆیان بوون. وەڵامی خەڵکی کوردستان هەر لە هەمان ساڵی گەلەکۆمەی 15ی شوباتی 1999 دا دەرکەوت. لە هەڵبژاردنی شارەوانیەکانی تورکیا لە ئازاری 1999دا، ژمارەیەکی زۆر شارەوانی کەوتە دەست کوردان. لە ناو ئەوانیشدا شارەوانی #ئامەد#. ئیتر هەر ئەو کاتە گەلەکۆمە مایەپووچ دەرچوو. ئەو رۆژە و ئەمرۆش دوژمن و هاوکارەکانی لە بەرامبەر تێکۆشانی ئۆجەلان و سەرکەوتنی خەڵکی کوردستاندا شکستیان هێنا. ئەو 19 ساڵە ئەوانی روورەش کردو ئۆجەلان و خەلکی کوردستان رووسپی. لەو 19 ساڵەدا ماف و دادپەروەری بەسەر ناهەقی و نادادپەروەریدا سەرکەوت. لە ئەنجامیشدا ئۆجەلان و پەکەکەو گەلانی کوردستان تێکۆشانی خۆیان گەیاندە قۆناغێکی باڵاتر. لە ئێستاشدا دەوڵەتی داگیرکەری تورکیا نەک هەرپەلاماری هێزە چەکدارەکانی پاراستنی کوردستان ئەدا، بەڵکو هەمانکات هێرش بۆ سەر هەموو دەستکەوتەکانی گەلی کوردستان ئەکات. دەست بەسەر شارەوانیەکاندا ئەگرێت، سەرۆک سارەوانی و پەرلەمانتار و سیاسەتمەداران لە هەموو ئاستەکاندا دەستبەسەرو زیندانی ئەکات. ئەیەوێ بەو شیوەیە گەلی کوردستان بترسێنێ، بەرخۆدان و ئیرادەی گەل بشکێنێ. دەوڵەتی تورکیا نەک هەر لە باکوری کوردستان، هەروەها لە باشوور و رۆژاوای کوردستانیش دوژمنایەتی کوردان ئەکا. لە بواری نێونەتەوەییدا هەوڵئەدا کورد نەناسرێن. لە مەیدانیشدا هاوکاریی نەیارانی کورد ئەکات. لە پڕۆسەی ریفەاندۆمی باشووری کوردستاندا، دەستی لەگەڵ رژێمی ئێران ئێراق تێکەڵ کردووە هێرشیان کردە سەر کوردستان. ساڵێک پێش ئێستا هێرشێکی دڕندانەی کردە سەر هەرێمی #عەفرین#. هێزەکانی #یەپەگە# و #یەپەژە# بەرخۆدانێکی قارەمانانەو بێوێنەیان کردو تا ماوەیەکی درێژ هەرێمەکەیان پاراست. هەرچەند هێزەکانی رژێمی تورکیا دەیان جار لە هێزەکانی یەپەگەو یەپەژەش زیاتر بوون. بەڵام لە ئەنجامدا عەفرین داگیر کرا. ئێستاش دەوڵەتی تورکیا ئەیەوێ هەرێمی دی لە رۆژاوای کوردستان داگیر بکات. لەو بارەیەوە بە هەموو شێوەیەک لە هەڵداندایە. دەوڵەتی تورکیا دوژمنی سەرەکیی گەلی کوردستانە. پێویستە هەموو هێزە کوردستانییەکان لە بەرامبەریدا راوەستن. 20 ساڵ بەسەر گەلەکۆمەکیی 15ی شوباتدا تێپەڕێ. لە ماوەی ئەو 20 ساڵەدا دوژمنان و هاوپەیمانانی نەیانتوانی نە ئۆجەلان و نە دۆزی کوردستان لەناو ببەن. هەوڵدانی ئەوان بەردەوام بە تێکۆشانی خەڵکی کوردستان بێئەنجام بوون. ناوەندی ئاژاوەگێڕو شەرەنگێز پێش 20 ساڵ ئەم هێرشەی خۆیان کردو سەریان دای لە گابەردی چیاکانی کوردستان. ئەمجارەش دیسان هەر وایان بەسەر دێت. کوردو کوردستانیان لە ماوەی ئەم 20 ساڵەدا تێکۆشانی خۆیان بەهێزتر کرد، یەکێتیی خۆیان فراوانتر کرد. پیلان و پرۆژەی لەناوبردنی شۆڕشی کوردستانیان تێکشکاند. پرۆپاگەندەی درۆو نائەخلاقییان ریسوا کرد. گەلی کوردستان لە ئەزموونی مەزن و پێشەناگایەتی چەند ساڵەی خۆیدا قوربانی زۆری دا. بەردەوام رێز و ئامادەیی خۆی لەگەڵ رێبەرو سەرکردایەتیەکەی پیشان دا. لە دەوری پارت و رێکخراوەکانی خۆی کە سەربەرزانە پرسی کوردو کوردستان پێشئەخەن، کۆبۆوە. ئێستاش لە چوارچیوەی یەکێتی نەتەوەیی و نیشتمانیدا تێکۆشانی ئازادی و رزگاریی بەهێز ئەکەن و لە سەنگەری بەرخۆداندا تا سەرکەوتنی کۆتایی بەردەوام ئەبن. کۆنگرەی نەتەوەیی کوردستان لە ساڵوەگەڕی گەلەکۆمەی 15ی شوباتدا، جارێکی تر داوا لە هەموو کوردستانیان ئەکا، لە ناوخۆی وڵات و لە هەر جێیەک هەن، دەنگ و هاواری تێکۆشان بۆ ئازادی بەڕیز ئۆجەلان و رزگاریی کوردستان بڵند بکەن. یەکێتی ناوخۆیان و هاوپەیمانیی لەگەڵ دۆستەکان باشتر و بەهێزتر بکەن. نەیاران و هاوپەیمانەکانیان شەرمەزار بکەن. هەروەها کەنەکە داوا لە هەموو کوردستانیان ئەکات بەشداری پرۆتستۆکردنی گەلەکۆمەی 15ی شوبات ببن. هەڵوێستی تێکۆشانی خۆیان لەسەر دۆزی کورد و کوردستان پیشانی یار و نەیار بدەن. کۆنسەی بەڕێوەبەریی کۆنگرەی نەتەوەیی کوردستان – ک.ن.ک #15-02-2019#


(2021) عێراق و هەرێم توشی داڕمانی دارایی ئەبن؟\nپسپۆری دارایی و ژمێریاری\nبە یاسا موچە دەستکاری دەکرێت بەڵام لە پێناو چیدا؟\nتەنها دوو داواکاری بۆ پەرلەمانتاران\nزۆر بە رون و راشکاوانە بە ئەرکی ئەخلاقی و زانستی و ئەکادیمی خۆمی ئەزانم هەمو ئەو ئازیزانە ئاگەدار بکەمەوە کە ئەم بابەتە ئەبینن.\nبۆ ئەوەی بۆتان رون بکەمەوە عێراق لە چاوەڕوانی داڕمانی داراییدایە بەشێوەکی چاوەڕوان کراو، چونکە داڕمانی دارایی عێراق واتای داڕمانی دارایی هەرێمە، ئەگەر هەرێم لە سەر ئەم ریتمە بەردەوام بێت.\nهەڵبەت خودی ئەم بابەتە لە دو بەشی سەرەکی پێک هاتوە بەشی یەکەم خستنەڕوی سەرجەم کێشە دارایی و ئابوریەکان و بەشی دوەم پێشنیار و داواکاریەکان بۆ چارەسەر کردنی سەرجەم ئەوکێشانەی کە ئاماژەی پێئەدەین.\nبەشی یەکەم، کێشە داراییەکان:\n1- حکومەتی عێراق بە قەرزێکی زیاتر لە (140) ملیار دۆلاری ئەمەریکی یەوە دەڕواتە ساڵی (2021) .\n2- سەرجەم پێشبینیەکان بۆ ئەوەن لە ساڵى (2021) بودجەی گشتی حکومەتی عێراق (70) ترلیۆن دینار کورتبهێنێت.\n3--هەمو هەوڵ و پلانی حکومەتی عێراق بۆ ساڵى (2021) ئامادەکردنی موچەی (12) مانگی موچە خۆرانە، بەم هەنگاوە حکومەتی عێراق بۆ ساڵی نوێ نزیکەی (97%) بودجەکەی تەرخان دەکات بۆ کەرتی موچە.\nبەشی دوەم، چارەسەری کێشە داراییەکان:\nآــ چارەسەری کێشەکان بۆ حکومەتی عێراق.\n1- چاکسازی لە هەردو سێکتەری (خەرجی و داهات) هەوڵدان بۆ کەمکردنەوەی بودجەی بەکاربەر ( موازنة تشغيلية).\n2ـ رێککەوتن لەگەڵ رێکخراوی ئۆپیک بۆ ئەوەی عێراق لە کەمکردنەوەی هەناردەی نەوت ببەخشرێت بۆ ئەوەی بتوانێت بەشێکی کەمی کورتهێنانی چارەسەر بکات.\n3- هەوڵدان بۆ دابەزاندنی بەهای دروای عێراقی گەورەترین هەڵەیە لە روی بازرگانی و پیشەسازی، هەروەها بەهۆیەوە میلەت توشی هەژاری زۆرتر ئەبێت، چونکە عێراق وڵاتێکی بەرهەمهێن نیە بەکاربەرە و زۆربەی شمەکەکانی لە دەروە هاوردە دەکات.\nبۆیە پێشنیارکردنی ئەم رێکارە وەک چارەسەر، کوشندەیە. بەرامبەر بەوە دەکرێت عێراق ئەو (6250) پرۆژەیەى لەگەڵ چین واژوی کردوە بە بڕی (118) ملیار دۆلار بیخاتە بواری جێبەجێکردنەوە گەر لە روانگەی سیاسیەوە کێشەی بۆ دروست نەکات و وەک سەرۆک وەزیرانی پێشو.\nئەو دەمە بوژانەوەی باش لە عێراقدا رودەدات و زۆربەی سێکتەرەکان دەبوژێنەوە و بێکاری کەم دەبێتەوە.\nب ـ چارەسەی کێشەکان بۆ حکومەتی هەرێم:\n1-رێککەوتن لەگەڵ ناوەند بەو مەرجەی شایستەی دارایی هەرێم بە دڵنیایەوە بۆ بودجەی (2021) جێگیر بکرێت و (12) مانگ بێ کێشە بەردەوام بێت بەو مەرجەی حکومەتی هەرێم پاپەندی رێککەوتنەکە بێت.\n2-لەئەگەری گەیشتن یان نەگەیشتن بە رێککەوتن لەگەڵ بەغدا، هەرێم دەبێت چاکسازی لە هەردو سێکتەری داهات و خەرجی بکات دەست هەڵبگرن لە کات کوشتن و دزی و گەندەڵی و قاچاغی بوەستێنن.\n3- پاکتاوی سەرجەم خەرجیەکانی هەرێم بکرێت بودجەی بەکاربەر کەم بکرێتەوە بە لابردنی ئەو سەدان هەزار بندیوار و دو موچە و زیاتر، سیستەمی خانەنیشینی گشتی عێراق پەیڕەو بکرێت و ئەو سوپایە لە خانەنشینی هەڵبوەشیتەوە ئەو دەمە خەرجی هەرێم کەمتر ئەبێتەوە و حکومەت دەتوانێ باشتر کۆنترۆڵی دۆخی دارایی بکات.\n379 جار خوێندراوەتەوە\nوانەکانی گردەکە.. پایەکانی دەوڵەت


نەبەز گۆران: لای ماڵی كاك عومەر دابەزین هەیە. – WTARIKURD\nدەساڵی رابردوو، لە رووی سیاسییەوە دەساڵێكی پڕجوڵەبوو. دۆخی نارەزایەتی گەیشتە ئەو شوێنەی، ئیدی پێویستی بە مۆدێلێكی نوێ لە هێزبوو، مۆدێلێك بێت هێزێكی رادیكاڵی رەخنەگر شوێنی نیگەرانییەكان بگرێتەوە. ئەو هێزە دروستبوو، یانی كەشتییەك بە رابەرایەتی كاك نەوشیروان دروستكرا، ئەم كەشتییە هەموو رەنگەكانی تێدابوو، ئەوەی رەنگەكانی پێكەوە كۆدەكردەوە خەونی گۆڕینی سیستەمی حوكومرانی، مافی هاوڵاتی بوون، سەروەری یاسا و، كۆمەڵێك پرۆژەی دیكەبوو.\nئێستا ئەم هێزە لەناوخۆی خۆیدا تووشی كۆمەڵێك دیدگای زۆر جیاواز بووە، كاپتنی كەشتییەكە گۆڕاوە، قۆناغەكەش گۆڕاوە، بەڵام جوڵە رادیكاڵەكان سست بوون و، جوڵەی نەرمی مۆدێلە ئاساییەكە شوێنی گرتوونەتەوە. بەشێكی زۆری نیگەرانییەكانیش لە گۆڕینی ئەو جوڵانەوە دەست پێدەكات. ئەم هێزە لە بنەوانەوە خۆی لەسەر پەروەردەی رادیكاڵبوون بونیاد نا، كتوپڕ رادیكاڵبوونەكەی وەستا و نەرمە سیاسەت شوێنی گرتەوە، هەر لەگەڵ شوێنگرتنەوەی ئەم نەرمە سیاسەتە، ئیدی دەنگە نارازییەكان بەرزبوونەوە.\nئێستا ئەو هێزە لە دۆخێكی دروستدا نییە، بەتایبەتی ئەوەی لەناو دونیای شاشەكاندا_تایبەتر لە تۆرە كۆمەڵایەتییەكان_ ئەوەی دیدگا جیاوازەكانی ناو ئەم هێزە بەیەكتری دەكەن، جێگای سەرسوڕمانە. هەموو ئەوانەی لە دونیای شاشەكان قسەی زۆر خراپ، پەلاماردانی كەسایەتی، لەیەكتری دەكەنە چەقی تێگەیشتنیان، رۆژگارێك پێشتر دۆست بوون، هاوڕێ بوون، پێكەوەبوون! ئەما ئێستا بە خراپترین جۆری ئاستی زمان، خراپترین جۆری ناتێگەیشتن خەریكی وردكردنی ئێسقانی یەكترین! رەنگە هیچ پێویست نەبێت هاورێ كۆنەكانی ناو ئەو كەشتییە ئاوا لەیەكتر بكەن، بەڵام دڵنیام هیچ لایەكیان گوێ لەم رستەیە ناگرێت.\nئەشێت دیدگاكان جیاوابن، ئەشێت دونیایەك رەخنە هەبێت، دونیایەك نیگەرانی هەبێت، بەڵام ئەوەش هەیە هێشتا وزەیەك لەناو ئەم هێزەدا هەیە، ئەم وزەیە بەردەوام لە بەرگریدایە بۆ ئەوەی هێزەكە ماهیەتە راستەقینەكەی خۆی لەدەست نەدات. ئەو كردەیەی، كە ناویان ناوە_گۆڕینی كیلۆن_ هیچ پێویست نەبوو. بۆ ئەوەی سادە تری بكەمەوە _ عەبدوڵای مەلانوری_ بۆ كاك عومەر وەك كوڕێكی وایە. لە زۆر شوێندا ئەم كوڕە غەدری لێكرا، لەبری ئەوەی بانگ بكرایە و پێی بوترایە كەمێك ئیسراحەت بكە، چونكە ماندوویت، لەوانەیە لە گۆڕینی كیلۆنی ژورەكەی باشتربوایە.\n(من بۆ خۆم شەخسییەن كاك عومەر_م زۆر خۆشدەوێت. تەنها لەبەر یەك خاڵ، ئەویش پاكیییەتی. لەناو جیلی ئەودا، كەسیان ناتوانن بڵێن بەشێك نین لەو پیسخۆرییەی _27 ساڵە ئەم كۆمەڵگەیەی ماندوكردوە، بەڵام ئەو دەتوانێ بڵێت، من بەشێك نیم لێی. هەتا نەشمرێت خەڵك لەوە تێناگات كە لەهەموویان پاكتربوو، چونكە ئەم جیلە تا نەمرن نازانی چی لەدوای خۆیان جێدەهێڵن. قورسە 27 ساڵ دەسەڵاتداربیت، هەموو دەوروبەرەكەت گللابن لە پیسخۆرییەوە و تۆ رێگات نەدابێت ببیتە بەشێك لەو پاكێجە. ئەمەش توانا و ئیرادەی خۆی دەوێت، كە زۆر كەس ماوەیەك بەر لە ئێستا باسی ئەو تواناو ئیرادەیەیان دەكرد، بەڵام خۆیان كە گەیشتنە دەسەڵات لەوانی تر جیاواز نەبوون. ئەوانەی تریش بۆ ئەوەی بزانین پاك دەرەچن یان نا، دەبێت چاوەرێبكەین لە دەسەڵاتدا بیانبینینەوە. بەشێكی زۆری مرۆڤی كورد تا نەچێتە سەر كورسی دەسەڵات و خەزێنە ماهیەتە راستەقینەكەیت بۆ دەرناكەوێت.)\nلە رووی پەروەردەییەوە ئەوانەی بینیویانە دەزانن، كە ئەم پیاوە كەسێكی موئەدەبە، لە ئەدەبەكەیەوە زۆرجار خۆی دەكات بەخاوەنی كردەیەكی خراپ، لە كاتێكدا سووردەزانی ئەو خاوەنی ئەو كردە خراپە نییە، دەشیەوێت بەم خۆ بەخاوەنكردنەی شتێك بپارێزێت، ئەوەی لە نزیكییەوە بێت لەم رستەیەی من تێدەگات.\nئەكرێ هەموومان رەخنە لەوە بگرین، ئەم كاپتیینە لەرووی سیاسییەوە زۆر نەرمە، رادیكاڵ نییە. لە نزیك و دوور پێی وتراوە، بەڵام مێژووی ئەو هەر بەم ریتمە نەرمە هاتووە، زەحمەتە لەم كۆتایی تەمەنەی ریتمەكەی بگۆڕێت. لەراستیدا شكاندنی هەموو هێلكەكانیش بەسەری ئەودا، وابزانم تێگەیشتنێكی دروست نییە. ئەو دەیتوانی لەم كردەی گۆڕینی كیلۆنەدا_عەبدوڵای مەلانوری_ بانگ بكات و بەشێوازی خۆی، وەك رێكخەر، وەك كەسێكی خاوەن ئەزمون، بە فۆرمێكی تر چارەسەری ئەم جیاوازیی بۆچوونە بكات.(بەڵام بۆ نەیكرد، نازانم!) ئەو گروپەی لەناو ئەو هێزە دروستبوون داوای چاكسازی دەكەن، گروپێكی نەفرەت لێكراو نین، گروپێكن خەمی گەورەیان بزوتنەوەكەیە. گرنگە گفتوگۆیان لەگەڵ بكرێت، گرنگە پرۆژەكەیان بە هەند وەربگیرێت، نەك بەشێوازی نا سیاسیی مامەڵەیان لەگەڵ بكرێت. جێبەجێكردنی بەشێك لە خاڵی پرۆژەكەیان، وزە بە هێزەكە دەداتەوە، نەك وێرانی بكات.\nئەما، جیاوازی بۆچوون لەسەر شێوازی سیاسەتكردن، جیاوازی بۆچوون لەسەر شێوازی خۆ بەرێوەبردن، ناكاتە ئەوەی ئیدی هەر لایەك لەشوێنی خۆیەوە بكەوێتە وێزەی ئەویتر. لە راستیدا ئەوەی لە دونیای شاشەكان بەیەكتری دەكەن، شایەنی ئەوەیە توند توند چاوت بگریت و رێگا بە خۆت نەدەی ئەو بێحورمەتیكردنە بەیەكتری ببینی.\nگەر بریاربێت جیاوازییەكان گەیشتبنە بن بەست و چارەسەر نەبن، باشترە هەریەك لە شوێنی خۆیەوە بە فەرهەنگێكی بەرزەوە رێزی ئەویتری بەرامبەری بگرێت و، بیر لە دۆخێكی دیكە بكاتەوە.(هەرچەندە لە سیاسەتدا بەبنبەست گەیشتن نییە.) ئەگەر ململانێكە لەسەر خاوەندارییەتی هێزەكەیە، یان لەسەر شێوازی بەرێوەبردنی، هیچ شتێك هێندەی مێزەكانی گفتوگۆ لە مەكۆی سەرەكی ئەو هێزە زۆر نییە، لەبری ئەوەی بێنە ناو دونیای شاشەكان و لەپشت ناوی جۆراوجۆری سەرسوڕهێنەرەوە خەریكی ئێسقان شكاندنی یەكتری بن، لەسەر مێزەكان دانیشن گفتوگۆ بكەن، گەر ناشتوانن گفتوگۆبكەن و لە بنبەستدایە یەكتری عەزیەت مەدەن، گەر هیچ رێگەیەكی دیكە نییە، لەبری ئەوەی سەری هەموولایەك و سەری خۆشتان بئێشێنن، بێزەحمەت لای ماڵی كاك عومەر دابەزین هەیە.


گەندەڵی لە کۆماری ئیسلامیدا نهادینە بووە – رادیو ده‌نگی ئازادی و یه‌كسانی\nگەندەڵی ماڵی لە سەرجەم ناوەندە حکومەتی و مەزھەبی، وەزارەتخانە و ئیدارەکان، لەنێو ھێزەکانی ئینتزامی و ئەمنیەتی و دەستگای سپای پاسدارانی رژیمدا، بەشێوەیەک بۆتە بابەتێکی ئاسایی و رۆژانە کە سەرانی رژیمیش ناتوانن پەردەپۆشی بکەن. رشوە خۆری و رانت خۆری لە ئیدارەکاندا و لەنێو کاربەدەستانی پایه‌بەرزی رژیمی کۆماری ئیسلامی ئێراندا بەشێوەیەک ریشەی داکوتاوە کە دانی به‌رتیل بۆ بەرەوپێش چوونی کارەکانی خەڵک بۆتە ئەمرێکی سروشتی و نۆرماڵ.\nلە ماوەی حەیاتی کۆماری ئیسلامیدا ھەر کاتێک دەوڵەتێک لاچووە و یەکی تر ھاتووە، بە پێی هه‌لومه‌رجی سیاسی بەشێک لە پەروەندەی گەندەڵی ماڵی و به‌رتیل و رانت خۆری کاربەدەستانی دەوڵەتی پێشوویان ئاشکرا کردووە. لە کاتێکەوە کە دەوڵەتی تەدبیر و ئومید رۆحانیش ھاتۆتە سەرکار، ھەوڵیداوە ھەموو کێشە و گرفتە ماڵییەکان و سەرکه‌وتوو نه‌بوونی دەوڵەت لە دابین کردنی پێداویستیەکانی خەڵک بگێڕێتەوە بۆ ناکارامه‌بوونی دەوڵەتی ئەحمەدی نه‌ژاد. بەم ھۆیەوە ھەر جار ناجارێک لەنێو ئارشیودا، چەند پەروەندەیەک لە گەندەڵی ماڵی کاربەدەستانی ئەو دەوڵەتە دەردەکێشن.\nبەپێی راپۆرتی “ئیرنا” ھەواڵنیری دەوڵەتی کۆماری ئیسلامی، رۆژی دووشەممە ١٣ی مانگی رێبەندان “ئیسحاق جیهانگیری”، جێگری یەکەمی سه‌رۆک کۆماری ئێران وتی: “لە دەورەی رابردوودا زۆرترین دروشم بۆ بەگژدا چوونەوەی گەندەڵی لە مێژووی وڵاتدا دراوە. بەڵام زۆرترین و گەورەترین گەندەڵیەکانی سەدەش هه‌ر لەم دەورەیەدا روویداوە.” مەبەستی جیهانگیری دەورەیەکە کە دەوڵەتی ئەحمەدی نیژاد لەسەرکار بوو. لەم ساڵانەی دواییدا دەوڵەتی رۆحانی بەشێک لە دزی کاربەدەستان و دۆستان و نزیکانی دەوڵەتی پێشووی ئاشکرا کردووە. گۆمانی تێدا نییە پەروەندەی دیكه‌ی لەمجۆرەیان لە ئیختیاردا ھەیە. بەڵام کەس لەبیری نەچۆتەوە، كاتێك کە ئەحمەدی نه‌ژادیش لەسەر کار بوو، گەلێک پەروەندی ئیختیلاس و دزی دەوڵەتانی رەفسەنجانی و خاتەمی ئاشکرا دەکرد. ماجەرای بەدواداچوونی “مێهدی ھاشمی”، کوڕی ڕەفسەنجانی و ڕستە بەناوبانگەکەی ئەحمەدی نیژاد کە وتی: “ئایا كه‌س دەزانێ کوڕەکانی ئاغای رەفسەنجانی لەم ولاتەدا چی دەکەن؟” لەبیر ھەموو کەس ماوە. مەبەستی ئەحمەدی نه‌ژاد سوئەستیفادەی کەڵانی ماڵی ئەوان لە رێگای رانت خۆری بە ئیعتیباری باوکەوە، بوو و دیتمان کە چۆن پەروەندەکەی کێشرایە دادگا و مەحکومیش کرا. قەراری بازداشتی مێهدی ھاشمی لە حاڵێکدا دەرچووە کە ئەو لەدەرەوە بوو و دوای گەڕانەوەی نێردرایە زیندان. دیسانیش کەس ناکۆکی نێوان ئەحمەدی نه‌ژاد و تیمەکەی لەگەڵ سپای پاسدارانی لەبیر نەچۆتەوە کە بە بەکارھێنانی دەستەواژەی “برایانی قاچاغچی خۆمان” بە چ شێوەیەک ئاستی گەندەڵی ماڵی ئەوانیشی لە ئاکامی کێشمەکێشی دەسەڵاتی نێوان خۆی و ئەوانی ئاشکرا کرد. گومانی تێدا نییە کە دەوڵەتی دواتریش پەروەندەی دزی و گەندەڵیە ماڵییەکانی کاربەدەستانی دەوڵەتی تەدبیر و ئومید ئاشکرا دەکه‌ن.\nلە نوێترین حاڵەتی دزی وگەندەڵی ئاشکرا کراو دا، رۆژی شەممە ١١ی مانگی رێبەندان، “عەلی عەسکەری” سەرۆکی گشتی سازمانی کاروباری ماڵی رژیم دانی بە ١٦٠٠ ملیارد تمەن خلافکاری ماڵیدا نا. ناوبراو باسی لە بارودۆخی گەندەڵی ماڵی، فەراری ماڵیاتی، دەرکردنی بێسەروبەری کارتی بازرگانی بۆ کەسانی حەقیقی یان شیرکەتی حقوقی ناموعتەبەر و قەرزی ماڵیاتی بەشی دەوڵەتی و خسوسی کرد. سازمانی كاروباری ماڵیاتی، ١٢ ھەزار ملیارد تمەن قەرزی ماڵیاتی لای کەرتی تایبەت و دەوڵەتییە.\nلە حاڵه‌تێکی نوێی تر لە گەندەڵی و به‌رتیل خۆری بەرپرسانی رژیم، سەرۆکی پۆلیسی ئوستانی کرماشان باسی لە پوڵشویی ٥٢ ملیارد تمەنی یەکێک لە کارمەندانی شیرکەتێکی دەوڵەتی لە رێگای بانکەوە لە دەزگا دەوڵەتیەکاندا کرد. ماجەرای دزی و گەندەڵی، رشوەدان و رشوە خۆری “محەممەدڕەزا رەحیمی” جێگری یەکەمی دەوڵەتی ئەحمەدی نه‌ژاد کە دەیوت “پاکترین دەوڵەتی تاریخی ئێرانە!!” لەم رۆژانەدا لە ئاکامی ناکۆکی و ئەفشاگەری جناحیدا لە دژی یەکتری کەوتە جەریانەوە. لە ئاکامدا ناوبراو بە ٥ ساڵ زیندان، گێڕانەوەی ٢ ملیارد و ٨٥٠ ملیۆن تمەن پوڵی دزراو و دانی یەک ملیارد تمەن جەریمە مەحکووم کرا. لەم ماجەرایەدا ئاشکرا بوو کە رەحیمی بە رەزامەندی ئەحمەدی نه‌ژاد بە زۆربەی نوێنەرانی مەجلیسی رژیم، واتە ١٧٠ نوێنەر لە کۆی ٢٩٠ کەسەکەیان، یەک ملیارد و ٢٠٠ ملیۆن تمەن رشوەی داوە تا بابەتی دزییەکانی کاربەدەستانی دەوڵەتەکەی وه‌لا نێن. دیسانیش لەم پێوەندیەدا، ماوەیەک لەوەپێش “بیژەن زەنگەنە” وەزیری نەوتی رۆحانی لە کۆبوونەوەی بەناو “بردنەسەری ئاستی سڵامەتی ئیداری و بەرەنگار بوونەوەی گەندەڵی” دا وتی: لە ماجەرای “بابەک زەنجانی”دا زیاتر لە ٧٠٠٠ ملیارد تمەن لە پارەی وڵات خوراوە. “عەلی تەیب نیا” وەزیری ئابووری دەوڵەتی رۆحانیش بەنۆبەی خۆی رۆژی ١٥ی سەرماوەز پەردەی لەسەر پەروەندەگەلێکی گەندەڵی ماڵی ٨ هه‌زار ملیارد تمەنی و ١٢ ھەزار ملیارد تمەنی، لادا.\nپرسیار ئەوەیە کە ئایا بەم ئەرقامە نجومیانە لە دزی و ئیختیلاس و تاڵان و بڕۆ و بە قەوڵی رۆحانی “ژێر میزی و روو مێزی”ەی نەک کەسێک و دووان، بەڵکوو زۆربەی بەرپرسانی ورد و درشتی رژیم لە ئێستا و لە دەورەکانی رابردوودا، دەکرێ چاوەڕوانی ئەوە بکرێت کە پووڵێک لە خەزانەدا مابێتەوە تا سەرفی سەرمایەگوزاری لە مەیدانی بەرھەمهێنان و رەخساندنی ھەلی کاردا و کارە ریفاھی و خزمەتگوزاریەکانی وەک یارانە و سوبسید و دەرمان و بێهداشت و ئاموزش و پەروەرش و عومران و ئاوەدانی و ھیتر بکرێت؟ حەسەن رۆحانی خۆی وڵامەکەی دایەوە و ئیعتیرافی کرد کە لە “نیزامی موقەدەسی کۆماری ئیسلامییه‌كه‌یدا ” چەک، پارە، دەسەڵات و راگەیاندن لە دەست سپای پاسداراندا کۆبۆتەوە و وتی: “ئەم ئامرازانە بەدەست ھەر کەسێکەوەبن گەندەڵ دەبێت.”\nئاشکرایە کە پارە زۆرە دزراوەکان لە دەورەی ھەرکام لە سەرانی نیزامی ئیسلامیدا، دزی لە ماڵ و سەروەتی گشتی و دزی لە سفرەی بەتاڵی کرێکاران و دەست رەنجی بەملیۆن کرێکار و خەڵکی زۆرلێکراوی ئێرانە. سەرانی رژیمی سەرمایە لەوپەڕی گەندەڵی و بێ ئەخلاقیدا بە گران کردنی رۆژانەی پێداویستیەکانی ژیانی خەڵک، دزی لە سفرەی بەتاڵی کرێکاران و جەماوەری بێبەشی کۆمەڵگە دەکەن. زێدەخوازی و تەماعی سەرمایەدار چ دەوڵەتی و چ كه‌رتی تایبەت حەد و سنوری نییە. کرێکاران و خەڵکی زەحمەتکێش ناتوانن لە چاوەڕوانی کۆتایی ھاتنی تەماحکاری و پارەپەرستی ئەم جنایەتکارانەدا بن. شوشەی تەمەنی ئەم رژیمە دژی ئینسانیە لە دستی کرێکاران و جەماوەری خەڵکی زەحمەتکێش دایە. ئەوان بۆ دابین کردنی ژیانێکی شایستەی ئینسان، بۆ دیفاع لە ئازادی و کەرامەتی ئینسانی خۆیان، رێگایەکیان بێجگە لە روخاندنی ئەم رژیمە لەبەر دەمدا نییە. لەم رێگایەشدا پێویستە سەرجەم بێبەشان و زۆرلێکراوانی کۆمەڵگە کە ئاواتی روخاندنی ئەم رژیمەیان لە دڵدایە بێننە پاڵ خۆیان. ھەر ساتێک لە درێژ بوونەوەی تەمەنی ئەم سەرچاوەی گەندەڵی و زۆردارییە بە واتای رەنج و ئازار و برسیەتی و لەنێوچونی زیاتری ئینسانەکانە.\nPrevious Article به رنامه كاني پاش نیوه رؤی ئه مرؤ 2015/2/3\nNext Article مانگرتنی خوێندكارانی ئاواییه‌ك له سه‌وڵاوای مه‌ریوان


وەزیرێكی ئەڵمانی بە هۆی كاریگەرییەكانی كۆرۆنا لەسەر ئابووری وڵاتەكەی، خۆی كوشت – تۆڕی میدیایی خەڵک\nتۆماس شیفەر وەزیری دارایی هەرێمی هسنی ئەڵمانیا بە هۆی كاریگەرییە نەرێنییەكانی كۆرۆنا لەسەر ئابووری وڵاتەكەی كۆتایی بە ژیانی خۆی هێنا.\nمیدیای ئەڵمانیا بڵاویكردەوە، شیفەر نامەیەكی لە دوایخۆی بەجێهێشتووە و تێیدا نیگەرانی خۆی دەربارەی تەشەنەكردنی ڤایرۆسی كۆرۆنا و لێكەوتە ئابوورییەكانی خستووەتەڕوو.\nداواكاری گشتی و پۆلیسی ئەڵمانیا ڕایانگەیاند بەڵگەكان ئاماژەن بۆ ئەوەی شیفەری 54 ساڵ كۆتایی بە ژیانی خۆی هێناوە.\nمیدیای ئەڵمانیاش بڵاویكردەوە، تەرمی وەزیرەكە لەسەر هێڵێكی شەمەندەفەری شاری فیسبادن پایتەختی هەرێمی هیسن دۆزراوەتەوە كە دەكەوێتە باشووری رۆژئاوای ئەڵمانیاوە.\nبە پێی ئامارەكان، تاكو بەیانی ئەمڕۆ دوو شەممە 62,435 كەس لە ئەڵمانیا تووشی كۆرۆنا بوون و لەو ژمارەیەش 541یان گیانیان لەدەست داوە.


كوردیو - رامۆس : زێدان سه‌ركرده‌ى كه‌شتى ریال مه‌دریدیه\nرامۆس : زێدان سه‌ركرده‌ى كه‌شتى ریال مه‌دریدیه\nیەک شەممە, 17 کانونی یەکەم 2017 17:45\nیاریزنى نێو ده‌وڵه‌تى ئیسپانى و كاپتنى ریال مه‌درید سێرجیۆ رامۆس بۆبردنه‌وه‌ى نازناوه‌كان راهێنه‌رى یانه‌كه‌ى زێنه‌دین زێدان به‌كاپتنى كه‌شتى وه‌سف ده‌كات.\nرامۆس له لێدوانێكیدا كه رۆژنامه‌ى مۆندۆ دیبه‌رتیڤۆى كه‌تالۆنى بلاَوى كردۆته‌وه ده‌ڵێت : له‌نێو ریال مه‌درید هه‌ست به‌ماندوو بون ناكه‌ین بۆبردنه‌وه‌ى نازناوه‌كان ،ئێمه مێژوو ده‌نوسینه‌وه و سالێكى گه‌وره‌مان به‌رىَ كرد و توانیمان كارى گه‌وره بكه‌ین .\nرامۆس زیاتر ده‌لێت : زێدان راهێنه‌رێكى گه‌وره‌یه و كاپتنى كه‌شتى ریال مه‌دریده بۆبردنه‌وه‌ى نازناوه‌كان ، له‌یه‌كه‌م رۆژى بوون به‌راهێنه‌رى ئێمه ئه‌ومان خۆش ده‌ویست و توانى به‌درێژایى دوو ساڵ سه‌رجه‌م نازناوه‌كان به‌ده‌ست بهێنێت .\nله كۆتایدا رامۆس ده‌ڵێت : ده‌مانه‌وێت به‌رده‌وام بین له‌سه‌ركه‌تنه یه‌ك له دوا یه‌كه‌كان .\nجێگه‌ى ئاماژه‌یه زێدان له‌گه‌ڵ ریال مه‌درید له‌ساڵى (2017)توانى نازناوه‌كانى خولى لالیگا و خولى یانه پاڵه‌وانى ئه‌وروپا و جامى سوپه‌رى ئه‌وروپى و ئیسپانى و نازناوى مۆندیالى یانه‌كانى به‌ده‌ست هێنا .\n6777 جار بینراوە\nئەنجامی تیروپشكی قۆناغی 16ـی یانە پاڵەوانەكانی ئەوڕوپا بزانە


بڵاوەپێكردنی هێزەكانی سوپای پۆڵەندا لەسەر سنووری بیلاڕوسیا\nیەكێتیی ئەوروپا ڕایدەگەیەنێت، تیمی شارەزایانی خۆی ڕەوانەی سنووری لیتوانیا و لاتیڤیا و پۆڵەندا لەگەڵ بیلاڕوسیا دەكات و داواش لە كۆمسیۆنی ئەوروپا دەكات پشتیوانیی زیاتری ئەو وڵاتانە بكات، بەهۆی ئەو شەپۆلی كۆچەی ڕوویتێكردوون.\nوەزیرانی ناوخۆی وڵاتانی ئەوروپا دوای كۆبوونەوەیەك كە لەڕێی ڤیدیۆوە ئەنجامیاندا، لە بەیاننامەیەكدا ڕایانگەیاند، شارەزایانی دیكە و ئامێری پێشكەوتوو ڕەوانەی ئەو وڵاتانە دەكەن بۆ هاوكاریكردنیان بەمەبەستی ڕێگری لە كۆچبەران.\nبڕیاریشیانداوە داوا لە كۆمسیۆنی ئەوروپا بكەن پشتیوانیی دارایی زیاتری هەرسێ وڵات بكات، سەرەڕای بەهێزكردنی چاودێریی سنوورەكانی دەرەوەی یەكێتی ئەوروپا.\nوەزیرانی بەشداربوو تاوتوێی كێشەی زیادبوونی ژمارەی كۆچبەرانیشیان كرد كە سنوورەكانی یەكێتی ئەوروپا لەڕێی بیلاڕوسیاوە دەبڕن.\nبەمدواییە دەسەڵاتدارانی لیتوانیا، لاتیڤیا و پۆڵەندا سكاڵای خۆیان گەیاند دەربارەی زیادبوونی ژمارەی كۆچبەرانی نایاسایی، كە بەشێوەیەكی بەرچاو لەسەر سنوورەكانیان لەگەڵ بیلاڕوسیا بەدیدەكرێن.\nپێشتر ئەلكساندەر لۆكاشینكۆ، سەرۆكی بیلاڕوسیا ڕایگەیاند، وڵاتەكەی ڕێگریكردن لە گەیشتنی كۆچبەران بۆ وڵاتانی یەكێتیی ئەوروپا لەڕێی خاكی وڵاتەكەیەوە دەوەستێنێت.\nوتیشی، “توانا و پارە”ی پێویستیان نییە بۆ ڕێگری لە شەپۆلی كۆچبەران، لەسایەی ئەو سزا ئابورییەی یەكێتیی ئەوروپا بەسەریدا سەپاندوویەتی.\nبەشێكی بەرچاوی ئەو كۆچبەرانە كورد و عێراقین، كە بەمدواییە ئەو ڕێگایە بۆ گەیشتنە وڵاتانی ئەوروپا بەكاردەهێنن.\nبافڵ تاڵەبانی سەردانی عەدنان موفتی كرد


یوتۆپیا - ویکیپیدیا، ئینسایکڵۆپیدیای ئازاد\nیوتۆپیا، چەمکێکی فەلسەفییە و پەیوەندیی بە شوێنەوە هەیە، شوێنێک لە ڕاستیدا لەم جیهانە بوونی نییە، واتە ئەو شوێنەی هەموو شتێک تێیدا ئارام و ئایدیالییە، شوێنێکی ئایدیالی لە ڕووی کۆمەڵایەتی و سیاسییەوە، شوێنێک هەژاری و نەخۆشی و ململانێ و چەوسانەوە، دەسەلاتی تێدا نییە و خەڵکەکەی لەو پەڕی ئازادی و ئارامی و یەکسانی و ئاسوودەییدا ژیان بەسەر دەبەن.\nیوتۆپیای تۆماس مۆر١٥١٨\n٣ لە سەردەمی ئێمەدا\nئەم زاراوەیە لە زمانی یۆنانیی کۆندا لە دوو وشە پێکدێت: OU واتە (نا) و TOPIA واتە (شوێن)، هەردوو وشەکە پێکەوە واتە(ناشوێن)؛ بۆیە پێی دەڵێن ناشوێن، چونکە لە مێژوودا کۆمەڵگەی لەو چەشنە بوونی نییە.\nئەم وشەیە بەم چەمکە بۆ یەکەم جار نووسەری بەریتانی تۆماس مۆر(١٥٣٥-١٤٧٧) بەکاری هێناوە و لە ساڵی ١٥١٦ کتێبێکی بە ناونیشانی (یوتۆپیا) نووسیوە. تۆماس مۆر لەم کتێبەدا باسی دوورگەیەکی خەیاڵی دەکات کە ناوی یوتۆپیایە و خەڵکەکەی لە ڕووی یاسا و حوکمرڕانییەوە لەوپەڕی یەکسانی و تەباییدا دەژین.\nلێرەدا چەندین کتێبی دیکە هەن باسی کۆمەڵگەی خەیاڵی و دەوڵەتی ئایدیالی دەکەن و دنیای یوتۆپی بەرجەستە دەکەن؛ لەوانە کتێبە ناودارەکەی ئەفلاتوون بە ناونیشانی(کۆماری ئەفلاتوون) کە لە ساڵی ٣٧٥ پ.ز نووسراوە، هەروەها کتێبی (آراء أهل المدینة الفاضلة)ی فەیلەسووفی موسڵمان فارابی (٩٥٠-٨٧٤ز)، پاشان کتێبی(شاری خۆر)ی تۆماس کامپانێڵا (١٦٣٩-١٥٦٨)، (شاری خوا)ی قەدیس ئۆگەستین لە سەرەتای سەدەی پێنجەمی زایینی، (ئۆرگانۆنی نوێ)ی فڕانسیس بەیکن (١٦٢٦-١٥٦١ز)، هەروەها کتێبی (ئیریهۆن)ی سامۆیل بتلەر کە لە ساڵی١٨٧٢دا چاپی کردووە.\nلە سەردەمی ئێمەدادەستکاری\nیوتۆپیا لە م سەردەمەی ئەمڕۆماندا بەو ئایدیا و فیکر و بیروباوەڕانە دەگوترێت کە دەیانەوێت دنیایەکی تر لە دەرەوەی ئەم دنیایە وێنا بکەن و کۆمەڵگەیەکی خەیاڵی جیاواز لە کۆمەڵگەکانی ئەمڕۆ بهێننە ئاراوە. کۆمەڵگەیەکی ئازاد و یەکسان و بێ چین و بێ دەوڵەت و بێ ململانێ کە سەرجەم تاکەکانی وەکو یەک بژین، بۆ نموونە ئەو کۆمەڵگە کۆمۆنیزمەی کارڵ مارکس وێنای دەکات، بە یوتۆپیا دادەنرێت.\nئەحمەد ئەسوەد، نەوزاد (٢٠١٥)، فەرهەنگی زاراوەکانی ئەدەب و زانستە مرۆڤایەتییەکان، ناوەندی غەزەلنووس.\nوەرگیراو لە «https://ckb.wikipedia.org/w/index.php?title=یوتۆپیا&oldid=523897»


ئەوانەی مێژویان گۆڕی: یەکەم غانی - سەکۆ\n"کوامی نیکرۆما" یەکەم ئەفریقی بوو، لە کۆڵۆنیاڵیزمێکی/ موستەعمەرەیەکی ئەفریقی، بوو بە سەرۆک وەزیران و، یەکێکە لە کەسایەتییە دیار و ناودارەکانی ئەفریقا لە نیوەی یەکەمی سەدەی رابردوو. بۆ چەندین ساڵ لە ویلایەتە یەکگرتووەکانی ئەمریکا خوێندوویەتی. بەڵام لە کاری سیاسی خۆیدا، پرنسیپی سۆسیالیزمی پیادە دەکرد، هەروەها یەکێک بوو لە دامەزرێنەر و سەرکردەکانی وڵاتانی بێلایەن بوو. جگە لەوانە یەکێک بوو لە سەرکردە بەراییەکانی بزوتنەوەی ناسیۆنالیزم لە کیشوەرە رەشەکە.\nغانا پێش ئەوەی سەربەخۆیی بەدەست بێنێت، پێیدەوترا "کەنارە ئاڵتونییەکە". بەڵام وشەی "غانا" وەرگێڕانی خۆماڵی ئەو وشەیەیە کە ئینگلیز بۆ شارەکە دایاننابوو. ئەزمونی غانا لەگەڵ کوامی نیکرۆما، چاوەڕێی ئەوەی لێدەکرا ببێت بە ئەزمونێکی نمونەیی لە ئەفریقا کە تازەکی سەربەخۆیی بەدەستهێنابوو. بەڵام گەندەڵی ئیداری و بەرتیل و مەحسوبییەت، ئەوەندەی نەبرد ئەو ئەزمونە تازەیەی وێران کرد و یەکەم ئەزمونی دیموکراسی لە فەریقا، گۆڕی بۆ وانەیەک لە دیکتاتۆریەت. شاری "ئەکرا"ی پایتەخت، یەکێک بوو لە شارە جوانەکانی ئەفریقا، سەروەختێک وڵات سەربەخۆیی وەردەگرێت، حکومەت ئەو باڵەخانەیە دەکاتە بنکەی سەرەکی کارەکانی خۆی؛ کە ساڵی 1661 لەلایەن بازرگانە دانیمارکییەکانەوە دروست کرابوو، ئەو بازرگانە دانیمارکییانە بازرگانییان بە کۆیلەکانەوە دەکرد. بازرگانە دانیمارکییەکان ئەو زەویەی باڵەخانەکەی لەسەر دروست کراوە، بە حەوت پلێتی زێڕ کڕیبوویان. دواتر پورتوگالییەکان دێن و ئەو قەڵا سپییە قەشەنگە داگیر دەکەن. پاشان دانیمارکییەکان دێنەوە و سەرلەنوێ داگیری دەکەنەوە. کە وڵات دەکەوێتە ژێر دەسەڵاتی بەریتانییەکان، قەڵاکەیان کرد بە شوێنی چاکردنەوەی نەخۆشییە عەقڵییەکان. وەلێ لە ساڵی 1900 بووە ناوەندی سەرەکی کارگێڕی، پاشان بووەتە بنکەی حوکمی نیشتیمانی.\nکوامی نیکرۆما لە سەرەتای ژیانی سیاسیدا، لە گەڕەکێک لە گەڕەکەکانی "ئەکرا"ی پایتەخت و لە ماڵێکدا دەژیا کە هاوڕێیەکی پێیدابوو. هاوڕێکەی وێنەگرێکی غانی دەوڵەمەند بوو. کاتێک کوامی دەبێتە خاوەنی یەکەم ئۆتۆمۆبێلی کادیلاکی رەش، دەنگۆی ئەوە لە وڵاتدا بڵاوبوەوە کە یەکێک لە دەوڵەمەندە گومانلێکراوەکان پێشکەشی کردووە، لەبەرامبەر هەندێک خزمەتگوزاری. بەڵام نیکرۆما ئەوەی رەتکردەوە و وتی بۆ کڕینی ئەو ئۆتۆمۆبێلە، پارەی قەرز کردووە. کەچی لە کۆتایی ساڵانی حوکمڕانییەکەیدا، ئەوە زانراوە هاوسەرەکەی لەسەر سیسەمێک دەنووست لە زێڕ دروست کرابوو. کوامی نیکرۆما ساڵی 1909 لە گوندێکی بچووک کە پێیدەوترێت "نکرۆفل" و نزیک لە سنوری ساحل عاجی فەرەنسای ئەو رۆژگارە لە دایکبووە، ناونانی بە "کوامی" لەوێوە سەرچاوەی وەرگرتووە کە ئەو وشەیە، بە زمانی لۆکاڵی بە مانای شەممە دێت، کوامی لەو رۆژەدا هاتووەتە دنیاوە. سەرەتای خوێندنی لای تەبشیرییەکان بووە، پاشان لە تەمەنی هەژدە ساڵیدا بووە بە مامۆستا. ئینجا یەکێک لە مامەکانی دەینێرێت بۆ زانکۆی "لنکۆلن" لە ویلایەتی بنسلڤینیا، ئەو زانکۆیە گرنگترین دەزگای زانستی قوڵەرەشەکان بووە لە ئەمریکا. لەوێ دەبێتە سەرۆکی سەندیکای خوێندکارانی ئەفریقا لە ئەمریکا و کەنەدا. دوای ئەمرکیا، چەندین ساڵ لە زانکۆکانی لەندەن بەسەر دەبات. کاتێک دەگەڕێتەوە غانا و دەست دەکاتەوە بە کاری سیاسی، وەک سەرۆک وەزیران هەڵدەبژێردرێت. لە ساڵی 1960 کۆماری غانا رادەگەیەنێت و خۆی وەک سەرۆکی هەتا هەتایی دادەنێت. بەڵام ساڵی 1966 لە کاتێکدا بەسەردان دەڕوات بۆ پەکین، کودەتایەکی سەربازی لە وڵاتەکەیدا روودەدات و کۆتایی بە دەسەڵاتەکەی دێنێت. هەزارن کەس کە جاران چەپڵەیان بۆ لێدەدا، ئەمجارەیان لە خۆشی کۆتایی هاتنی دەسەڵاتەکەی، ئاهەنگیان دەگێڕا. ساڵی 1972 یەکەم سەرۆکی ئەفریقی کە سەربەخۆیی بۆ وڵاتەکەی بەدەستهێنا، لە تاراوگە و بەهۆی نەخۆشییەکی درێژخایەن کۆچی دوایی دەکات.\nسمیرعطاللە، رۆژنامەی الشرق الاوسط، هەینی 8 مایس، 2020


Mr. Nobody (2009) - Review By Sha ★★★★ - MyMovieRack\n/ Movies / Mr. Nobody / Reviews / Mr. Nobody (2009) - Review By Sha\nکات و بوون لە نێوەندی (مێتافیزیك و زانست)دا لە فیلمی (Mr.Nobody)\nکاتێك لەوپەڕی لێواری بیرکردنەوە نزیک دەبینەوە، دەگەین بە پرسیاری کۆتایی؛ هۆکاری بوونمان بۆچی دەگەڕێتەوە؟ گرنگی هەر هەنگاوێکی داهاتوو لە ژیانماندا پەیوەستی هەنگاوێکی ڕابردووە.\nئەو هەنگاوەی ئێستا دەینێین، لەهەمان ساتدا دەبێتە ڕابردوو، خاڵی بڕیاردانیش لەنێوان ئێستا و داهاتوودا دەوەستێت. هەڵبژاردن و بڕیاردان دەربارەی دانانەوەی پێمان لەسەر زەوی، گەیشتنمان بە "چی" ڕوون دەکاتەوە، ئەو دۆخە دیاری دەکات کە تێی دەکەوین.\nگەڕان بەدوای مانای ڕاستەقینەی کاتدا، بێکۆتا لە ناوەندی ئەو بازنەیەدا دەمانخولێنێتەوە کە بوون چۆن کاتی دروست کرد و کات چۆن بوونی پێشخست. ئەوەی تاوەك ئێرە زانراوە بریتییە لەوەی کە کات بە یەك ئاڕاستە دەڕوات و هەموو ڕوویەکانی دیکەی دووریی بەدوایدا کەوتوون. هاوسات کات تەنها یەك ڕووی نییە و بە چەندەها ڕووی دیکە خۆی دەنوێنێت، تێگەیشتن لە ڕووە جیاوازەکانی کات پەیوەستە بە هەردوو زانستی فیزیا و فەلسەفەوە.\nلە زانستی فیزیادا، بیردۆزی (ڕێژەیی تایبەت - Special relativity) پەیوەندی نێوان کات و بۆشایی ڕووندەکاتەوە، کە (ئالبێرت ئاینشتاین) لەسەر پایەی دوو بارودۆخی ڕاستەقینە بونیادی دەنێت. لە فەلسەفەشدا و لە فەلسەفەی شیکاری نوێ بەتایبەتی، باسکردنی ڕووەکانی دیکەی کات هاتە ئاراوە بەتایبەتی لە فەلسەفەکانی (J. W. Dunne)دا.\nکات ئەو شتە نەناسراوەیە کە تەنها بە نەبوونی "هیچ" دەوەستێت، ئەوەی کاتیشی دروست کرد بوونی هەموو شتێك بوو تەنها "هیچ" نەبێت. تاوەك ئاسانتر لەمە تێبگەیت، بیهێنە پێش چاوی خۆت ئێستا بڕیاڕ لەسەر هەڵبژاردنێك دەدەیت کە دەتوانێت بە ئاسانی گۆڕانکاری لە ژیانی خۆت و هەموو ئەو شت و کەسانە دروست بکات کە بوونیان هەیە لە گەردووندا، ئایا بە وەستانی ئەو هەڵبژاردنەت کات چی بەسەردا دێت؟ دەکرێت لە خاڵی وەستان و بیرکردنەوە لەوەی چی هەڵبژێریت، هەموو ئەو کاریگەریی و ڕووداوانە لە جێی خۆیاندا بووەستن و چاوەڕێی هەڵبژاردنەکەی تۆ بکەن، ئەمە بەو مانایەی تۆ دەسەڵاتت هەبوو لە وەستاندنی ڕوودانی ئەو گۆڕانکارییانەی پەیوەستە بە هەڵبژاردنەکەتەوە. کەواتە تۆ دەتوانیت گۆڕانکاری لە بەرەو پێشچوونی کات بکەیت لە ڕێگەی وەستاندن یاخود هەڵبژاردنی ئەو بەسەرهاتانەی دوابەدوای یەکتریی دێن.\nباوەڕ بوون بە خۆشەویستی، دەمانگەیەنێت بەو ڕاستییەی کە کات بەرانبەری هەمیشە داماوە. من هەمیشە باوەڕم بە خۆشەویستییەکی بێگەرد بووە، چ بەرانبەر بە خودا، دایکم، ئەو کچەی ڕۆژێك لە ڕۆژان خۆشم دەوێت، ئەو پشیلەیەی بەخێوی دەکەم، سروشت، دواتر خۆم. با وای دابنێین خودا گەر مرۆڤی خۆشویستبا، لە بەهەشتی دەرنەدەکرد، خۆشیشی نەویستبا هەرگیز دروستی نەدەکرد، ئەمە بەو مانایەی وەستان لە هەڵبژاردنی خۆشویستن و خۆشنەویستندا هەمیشە ئەو ئەگەرییانە دەهێڵێتەوە کە دەکرێت ئەوە ڕووبدات کە چاوەڕوان نەکراوە، یان کاتێك دەکەویتە نێو هەستێکی قووڵ و خۆشەویستییت بۆ کەسێك پەیدا دەبێت، لەو ساتەدایە کە هەست دەکەیت کات لەلات وەستاوە یاخود خێراتر بووە، ئەمە بەو مانایەی سەرەتای دروستبوونی گۆڕانکارییەکان لە ژیانی تاکەکاندا و یاریکردن بە کات لە ژێر سایەی بوون و نەبوونی خۆشەویستییدایە. کەواتە بوون و نەبوونی خۆشەویستی کاریگەریی ڕاستەوخۆیان بە بوون یاخود وەستانی کاتەوە هەیە.\nپێش کۆتایی و باسی وردەکارییەکانی فیلمەکە، دەمەوێت ئەو خاڵەش بورووژێنم کە پرسیار لەسەر ڕاستیی بوونمان دەکات. بوونمان وەك ئەوەی کە بە ڕاستیی ئێمە کێین و ئایا بەڕاستی بوونمان هەیە، بەرکەوتنێکی گەورە دروست دەکات لەسەر ڕێڕەوی بەردەوامیی گشت دونیا. لە (ئۆنتۆلۆجی - Ontology)دا گەلێك پرسیار دەربارەی بوون کراوە، لەوانە: (مانای بوون چی دەگەیەنێت، بوون وەك خاوەندارێتی چییە، هەموو شتێكی بینراو دەبێت بوونی هەبێت، بە چی دەگوترێت بوون، شت چییە).\nدەپرسین گەر بەڕاستیی ئێمە خۆمان نەبووینایە و کەسێکی دیکە بووینایە، ئاخۆ گۆڕانکاریی و ڕووداوەکان ڕێچکەیەکی جیاوازتریان دەگرت؟ بە دڵنیاییەوە بەڵێ، چونکە لە کۆتاییدا ئەوە من و تۆ و ئەوین کە بەردەوامیی بە کات دەدەین و هەر یەکێك لە ئێمە بە بڕیار و هەڵبژاردنەکانییەتی دیاریی دەکات ئێستا دەبێت چی بکرێت و دواتر چی ڕووبدات، بەبێ بوونی هیچ کامێکمان یاخود گۆڕانکاریی لە بوونی ڕاستەقینەی خۆماندا، ئەوا گۆڕانکاریی ڕاستەقینە و بەرچاو لە بەردەوامبوونی ژیان دەکرا بەو شێوەیەی کە ئێستا هەیە. ئاوها، بوونی تۆ وەك ئەو ڕووخسارەی لە ئاوێنەدا دەیبینیت و بەو ناوە خوازراوەی کە هەیە، گۆڕانکاریی زۆر گەورە لەوپەڕی لێواری گەردووندا دروستدەکات بەهۆی هەڵبژاردنەکانەوە.\nفیلمی (Mr.Nobody) لە هەموو ئەو پرسانە پێکهاتووە کە لە سەرەوە ئاماژەم پێیان دا. باسی کەسێك دەکات بە ناوی (نیمۆ) کە تەمەنی هەڵچووە و خۆیشی ناناسێتەوە، وا لە سەرەمەرگدایە و ژیانێکی جیاواز و سەمەرە دەگێڕێتەوە. جێی ئاماژەپێدانە (Nemo) لە زمانی ئیتاڵییدا بە مانای (هیچکەس) دێت، ئاوها کارەکتەری سەرەکی فیلمەکە ناوی (هیچکەس هیچکەس)ـە (Nemo Nobody). پێش هەمووشتێك، وەك ئەوەی لە ناونیشانی چیرۆکدا بوونی هەیە، بە هەمان شێوە ناونیشانی فیلمەکانیش لە کۆد و ڕەمز پێکهاتوون، بە وردبوونەوە لە ناونیشانی فیلمەکە بۆمان دەردەکەوێت، نیمۆ گیرۆدەی ناسنامە خۆیەتی، و لەنێو خەیاڵی بوون (خلق) و ڕێچکەگرتنی ڕووداوەکانی ژیانیدا بە شێوازی جیاواز بیر دەکاتەوە.\nفیلمەکە هەڵگری پێناسێکی بەهێزی فەلسەفە و خەیاڵە، دەرخەری ئەو ڕاستییەیە کە هەموو ئەوانەی ڕوودەدەن پەیوەستن بە بڕیارەکانی خۆمانەوە نەوەك دەسەڵاتێکی سەروو تواناکانی مرۆڤ. مێتافیزیك لەم فیلمەدا ڕۆڵیکی سەرەکی دەبینێت لە بەڕێوەچوونی زەمەن و ڕووداوەکان، هاوسات بڕیاردان و گۆڕانکارییەکان هەر لەنێو دەستی مرۆڤەکان خۆیاندا دەهێڵێتەوە.\nدیمەنەکان لە سەرەتاوە تاوەك کۆتایی تەمومژاویین و وەڵامەکان ڕاستەوخۆ نادەن بەدەستەوە. هەڵگری بیرۆکەی دیمەنگەلێکی ئاوها لە فیلمێکی دوورماوەدا، دەکرێت تەنها بە دەرهێنەرێکی بەتوانای وەك (Jaco Van Dormael) و سینەماتۆگرافەری بە سەلیقە (Christophe Beaucarne) بکرێت و دەسەڵاتیان بەسەریدا بشکێتەوە.\nبەکارهێنانی ڕەنگ و سیمبوڵ و ئاتمۆسفێر و فیگە (Figure)، وەك گەیەنەری وەڵامی پرسیارەکان بە وردی کاریان لەسەر کراوە و بینەر لە ڕێگەی ئەوانەوە باشتر هۆکارەکانی بۆ ڕوون دەبێتەوە.\nئەوەی جێی ئاماژەپێدانە ڕۆڵی سەرەکی ئاکتەر (Jared Leto)یە کە بە شێوازێکی بەهێز چەندین ڕۆڵی جیاوازی لە نێو هەمان جەستە و چەند چیرۆکێکی جیاواز بەرجەستە کردووە. کە ئەم خاڵە دەکرێت بە گرنگترین ڕەگەزی سەرکەوتنی فیلمەکە لەقەڵەم بدرێت. هەرچی دەمێنێتەوە بەکارهێنانی دەنگ و گۆرانی و مۆسیقایە لەنێو فیلمەکەدا بە شوازێکی زۆر ڕێکوپێک و دانانەوەیان لە کاتی خۆیاندا، کە بە هەمان شێوەی سینەماتگرافییە ناوازەکەی هەڵگری پەیام و دیدی جیاوازن.\nفیلمێکی فەلسەفی و ئاڵۆزە بۆ تێگەیشتن، سەیرکردنی بۆ تەمەنە کەمەکان لەژێر چاودێری کەسانی گەورە دەبێت.\nGreyball 15 Mar\nIts english translation, anyone? Can't get google translate working\nLady Bird 16 Mar\nRead more Mr. Nobody Reviews >>


لاوێکی کوردی خەڵکی سنه دەستبەسەر و بۆ شوێنێکی نادیار ڕاگوێزرا\n14:04 - 6 رێبەندان 2718\nئاژانسی کوردپا: لاوێکی کوردی خەڵکی شاری سنه پاش دەستبەسەرکران لە لایەن هێزەکانی سپای پاسدارانەوە، بۆ شوێنێکی نادیار ڕاگوێزرایەوە.\nبه پێی هەواڵی گەیشتوو به ئاژانسی هەواڵدەریی کوردپا، ڕۆژی دووشەممە، ١ی ڕێبەندان، لاوێکی کورد به ناوی \_" مێهران محەممەدی\_" خەڵکی گوندی \_"بزڵانە\_"ی سەر بە شاری سنە، لە گەڕەکی \_"عەباساوا\_"ی ئەم شارەدا لە لایەن هێزەکانی سپای پاسدارانەوە دەستبەسەر کراوە.\nبه وتەی سەرچاوەیەکی ئاگادار، ئەم لاوە کوردە پاش دەستبەسەر کران گوازراوەتەوە بۆ شوێنێکی نادار و لەمەڕ چارەنووسی هیچ زانییارییەک لە بەر دەستدا نییە.\nئەم سەرچاوە هەروەها ڕایگەیاند: سپای پاسداران ئەم لاوە کوردەی به تۆمەتی \_"هاوکاری لە گەڵ یەکێک لە حیزبە کوردییەکانی ئۆپۆزسیۆنی حکوومەتی ئێران\_" دەستبەسەر کردووە.\nتا کاتی بڵاوبوونەوەی ئەم هەواڵە، بەدواداچوونەکانی بنەماڵەی ئەم لاوە کوردە بۆ وەرگرتنی زانیاری لەمەڕ چارەنووسی کوڕەکەیان هیچ ئاکامێکی نەبووە.\n\_"مێهران محەممەدی\_" لە چالاکانی خوێندکاری و مەدەنیی شاری سنەیە.